Nnwom 29 | Intanɛt So Bible| Wiase Foforɔ Nkyerɛaseɛ\nAhoɔden wɔ Yehowa nne mu\nMonhyɛ ntaade kronkron nkotow no (2)\n“Anuonyam Nyankopɔn no nne bobom sɛ aprannaa” (3)\nYehowa bɛma ne nkurɔfo ahoɔden (11)\nDawid dwom. 29 Akatakyi mma, momfa Yehowa nidi mma no;Yehowa anuonyam ne n’ahoɔden nti, momfa nidi mma no.+ 2 Momfa anuonyam a ɛfata Yehowa din mma no; Monhyɛ ntaade kronkron mfa nkotow* Yehowa.* 3 Yɛte Yehowa nne fi nsu so;Anuonyam Nyankopɔn no nne bobom sɛ aprannaa.+ Yehowa di nsu pii so.+ 4 Ahoɔden wɔ Yehowa nne mu;+Yehowa nne wɔ anuonyam. 5 Yehowa nne bubu sida nnua;Ampa, Yehowa bubu sida a efi Lebanon mu asinasin.+ 6 Ɔma Lebanon* huruhuruw sɛ nantwi ba,Na ɔma Sirion+ huruhuruw sɛ ɛkoɔ* ba. 7 Yehowa nne pa ogyaframa;+ 8 Yehowa nne ma sare so asaase wosow,+Yehowa ma Kades+ sare so asaase wosow. 9 Yehowa nne ma awo ka ɔwansan mpofirim ma ɔwo;Ɛma kwae mu nnua yɛ pasaa.+ Na obiara ka wɔ n’asɔrefi hɔ sɛ: “Anuonyam nka no!” 10 Yehowa te nsu a eyiri* so;+Yehowa bɛyɛ Ɔhene wɔ hɔ daa.+ 11 Yehowa bɛma ne nkurɔfo ahoɔden.+ Yehowa de asomdwoe behyira ne nkurɔfo.+\n^ Anaa “nsom.”\n^ Ebetumi nso akyerɛ, “Yehowa anuonyam kronkron nti, monkotow no.”\n^ Anaa “ɛpo a ɛwɔ wim.”


Onyankopɔn Dɔ Kyerɛ Daa Nkwa—Yohane 3:16\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mongolian Myanmar Nepali Ngabere Norwegian Nyaneka Nzema Oromo Ossetian Papiamento (Aruba) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Venda Vietnamese Wayuunaiki Xhosa Yoruba Zande Zulu\nNea Onyankopɔn Ayɛ Ama Wo\n“Sɛnea Onyankopɔn dɔ wiase ni, sɛ ɔde ne ba a ɔwoo no koro no mae, na obiara a ogye no di no anyera, na wanya daa nkwa.”—Yohane 3:16, Akuapem Twi Bible.\nBible mu asɛm biako a ɛda nkurɔfo ano paa ne saa asɛm yi. Ebinom ka sɛ Bible mu asɛm foforo biara nni hɔ a etumi kyerɛkyerɛ “Onyankopɔn ne nnipa ayɔnkofa mu yiye na ɛsan kyerɛ nkwagye kwan” te sɛ saa asɛm no. Eyi nti wokɔ aman pii so a, wɔbɔ gua a, wotumi kyerɛw “Yohane 3:16” anaa emu nsɛm no bɔ baabi, na ebinom nso tumi kyerɛw gu wɔn kar ne adan ho.\nEbetumi aba sɛ wɔn a wɔde saa asɛm no bobɔ nneɛma ho no wɔ gyidi bi sɛ Onyankopɔn dɔ nti, wɔne daa nkwa ntam nware koraa. Wo nso ɛ? Onyankopɔn dɔ ho hia wo anaa? Wo fam no, dɛn na Onyankopɔn ayɛ a ɛkyerɛ sɛ ɔdɔ wo?\n“SƐNEA ONYANKOPƆN DƆ WIASE NI”\nNnipa bebree gye tom sɛ Onyankopɔn na ɔbɔɔ amansan yi ne biribiara a ɛwom, na ɔno na ɔbɔɔ nnipa. Yɛhwɛ sɛnea abɔde a ɛwɔ nkwa te no a, yetumi hu sɛ obi a onim nyansa na ɔtɔɔ ne bo ase yɛe. Adekyee biara, nnipa pii da Onyankopɔn ase sɛ wama wɔn nkwa. Wogye tom sɛ Onyankopɔn na ɔtɔ nsu bɔ awia, na ɔno na ɔma wɔn mframa, aduan ne nea wohia nyinaa, enti sɛ wobetumi atena nkwa mu anya ahotɔ a, gye sɛ ɔno ara.\nEye sɛ yɛbɛda Onyankopɔn ase wɔ saa nneɛma no ho, efisɛ ɔno na ɔbɔɔ yɛn, na ɔno na yɛdan no. (Dwom 104:10-28; 145:15, 16; Asomafo Nnwuma 4:24) Sɛ yɛhwɛ nea Onyankopɔn yɛ na ama yɛatena nkwa mu a, ɛma yehu sɛ ɔdɔ yɛn paa. Ɔsomafo Paulo kae sɛ: “[Onyankopɔn] na ɔma nnipa nyinaa nkwa ne ahome ne nneɛma nyinaa. Na ɛnam no so na yɛwɔ nkwa na yɛkeka yɛn ho na yɛwɔ hɔ.”—Asomafo Nnwuma 17:25, 28.\nNanso ɛnyɛ nsu ne aduan ne nea ɛkeka ho no nko ara na Onyankopɔn de ama yɛn de akyerɛ sɛ ɔdɔ yɛn. Wapagyaw yɛn ahyɛ yɛn anuonyam, kyerɛ sɛ, wama yɛanya atenka bi wɔ yɛn mu sɛ yɛbɛsom no, na ɔboa yɛn nso ma yɛsom. (Mateo 5:3) Eyi ama ayɛ yiye sɛ nnipa a wotie Onyankopɔn asɛm betumi abɛyɛ ne “mma.”—Romafo 8:19-21.\nYohane 3:16 toa so ka sɛ ɔkwan a Onyankopɔn faa so yii ne dɔ kyerɛɛ yɛn ne sɛ, ɔmaa ne Ba Yesu baa asase so bɛkyerɛɛ yɛn ne Nyankopɔn ne n’Agya ho ade, na owu maa yɛn. Nanso nnipa pii ka sɛ wonhu nea enti a na ɛsɛ sɛ Yesu wu ma adesamma, na wonhu nea ɛwɔ Yesu wu no ho a ɛkyerɛ sɛ Onyankopɔn dɔ yɛn. Ma Bible nkyerɛ yɛn nea enti a Yesu bewui ne mfaso a yenya fi so.\n“ƆDE NE BA A ƆWOO NO KORO NO MAE”\nƆdesani biara nkyene bo; onipa biara tumi yare bɔ akwakoraa anaa aberewa na owu fa no kɔ. Nanso ɛnyɛ saa na Yehowa Nyankopɔn hyehyɛɛ no. Ɔyɛɛ no sɛ anka nnipa a wodi kan no betumi atena ase daa wɔ asase so paradise. Nanso na ebegyina ade biako so: Ɛno ne sɛ wobetie no. Onyankopɔn kae sɛ, sɛ wɔantie no a, wobewu. (Genesis 2:17) Onipa a odi kan no yɛɛ asoɔden tiaa Onyankopɔn, na nea ɔyɛe no kɔfaa owu baa ɔne n’asefo so. Ɔsomafo Paulo kyerɛkyerɛɛ mu sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.”—Romafo 5:12.\nNanso Onyankopɔn “dɔ atɛntrenee.” (Dwom 37:28) Bere a onipa a odi kan no hyɛɛ da yɛɛ bɔne no, ɛnyɛ ade a na Onyankopɔn betumi abu n’ani agu so, nanso ɛnkyerɛ sɛ onipa biako bɔne nti, Onyankopɔn twaa adesamma nyinaa asu sɛ wonkohu amane na wonwu. Mmom no, ɔde mmara a ɛne sɛ “ɔkra nsi ɔkra ananmu” no baa mu de biribiara too nea ɛda maa atɛntrenee yɛɛ adwuma sɛnea ɛbɛyɛ a nnipa a wotie n’asɛm betumi asan anya daa nkwa. (Exodus 21:23) Ansa na Adam reyɛ bɔne no, na yare ne onyin ne owu nni nnipa so tumi. Enti asɛm no ne sɛ, ɛbɛyɛ dɛn na nnipa asan akɔ saa tebea no mu bio? Mmuae no ne sɛ, na ɛsɛ sɛ obi de nkwa a edi mu te sɛ Adam de no bɔ afɔre.\nYesu yii ne yam de ne nkwa bɛbɔɔ afɔre wɔ asase so de gyee adesamma fii bɔne ne owu mu\nƐda adi pefee sɛ Adam aseni a wɔwoo no bɔne mu biara nni hɔ a na obetumi abɔ saa afɔre no. (Dwom 49:6-9) Yesu de, na obetumi, efisɛ wɔanwo no bɔne mu, enti na odi mu sɛnea bere bi na Adam di mu no. Ne saa nti, Yesu nam ne nkwa a ɔde bɔɔ afɔre no so gyee adesamma fii bɔne nkoasom mu. Ɛno bɔɔ kwan maa nnipa baanu a wodi kan no asefo sɛnea ɛbɛyɛ a nkwa a edi mu a efii Adam ne Hawa nsa no, wobetumi asan anya. (Romafo 3:23, 24; 6:23) Biribi wɔ hɔ a ehia sɛ yɛyɛ ansa na yɛanya ɔdɔ kɛse yi so mfaso anaa?\n“OBIARA A OGYE NO DI”\nYɛsan kɔ Yohane 3:16 a, ɛtoa so sɛ, ‘obiara a ogye Yesu di no renyera, na obenya daa nkwa.’ Eyi kyerɛ sɛ, sɛ yebenya daa nkwa akyɛde no a, gye sɛ yɛyɛ biribi. Sɛ yebenya “daa nkwa” a, ɛsɛ sɛ yegye Yesu di na afei yetie no.\nEbia wubebisa sɛ: ‘Eyi de, ɛfa osetie ho sɛn? Sɛ́ Yesu kae sɛ, “obiara a ogye no di no” benya daa nkwa?’ Yiw, gyidi ho hia paa. Nanso, ɛsɛ sɛ wokae sɛ gyidi ho asɛm a Bible ka wɔ ha no kɔ akyiri sen sɛ yebegye adi kɛkɛ sɛ Yesu wɔ hɔ. Nhoma bi ka sɛ Hela asɛmfua a Yohane de dii dwuma no “nkyerɛ sɛ obi begye biribi atom kɛkɛ, na mmom ɛkyerɛ sɛ ɔde ne ho bɛto ade ko no so.” (Vine’s Expository Dictionary of Old and New Testament Words) Sɛ Onyankopɔn ani begye yɛn ho a, ɛnyɛ ɛno ara ne sɛ yebegye atom sɛ Yesu ne Agyenkwa no. Ɛsɛ sɛ yɛbɔ mmɔden sɛ yɛde Yesu nkyerɛkyerɛ bɛbɔ yɛn bra. Sɛ yɛka sɛ yɛwɔ gyidi na nnwuma nka ho a, ɛyɛ gyidihunu. Bible ka sɛ: “Gyidi a nnwuma nnim awu.” (Yakobo 2:26) Yɛbɛka no kwan foforo so a, sɛ obi ka sɛ ogye Yesu di a, ɛsɛ sɛ ɔma saa gyidi no da adi anaa ɔde saa gyidi no bɔ ne bra.\nPaulo kyerɛ asɛm no mu sɛ: “Ɔdɔ a Kristo wɔ no hyɛ yɛn, efisɛ eyi ho na yɛabu atɛn, sɛ obiakofo [Yesu] wu maa obiara . . . Na owu maa obiara na wɔn a wɔte ase no antena ase amma wɔn ho bio, na mmom wɔatena ase ama nea owu maa wɔn na wonyan no no.” (2 Korintofo 5:14, 15) Sɛ yɛn ani sɔ Yesu afɔrebɔ no a, ɛsɛ sɛ yɛyɛ nsakrae wɔ yɛn asetena mu. Ɛnsɛ sɛ yɛbɔ yɛn bra sɛnea yɛpɛ bio; mmom yɛbɛbɔ yɛn bra sɛnea ɛsɔ Yesu a owu maa yɛn no ani. Eyi kyerɛ sɛ yɛde Yesu nsɛm bɛbɔ yɛn bra. Yɛyɛ saa nsakrae no a, ɛbɛma nneɛma a ɛsom bo ma yɛn, nea yɛpaw, ne biribi foforo biara a yɛyɛ no asesa. Wɔn a wonya Yesu mu gyidi na wɔde saa gyidi no bɔ wɔn bra no, akatua bɛn na wobenya?\n‘ƆRENYERA, NA OBENYA DAA NKWA’\nYohane 3:16 fã a etwa to no ma yehu bɔhyɛ bi. Saa bɔhyɛ no kɔ ma wɔn a wonya agyede no mu gyidi na wɔde Onyankopɔn akwankyerɛ yɛ adwuma. Onyankopɔn abɔ ne tirim sɛ saafo no ‘rensɛe na mmom wobenya daa nkwa.’ Nanso akatua a Onyankopɔn de ma wɔn no gu ahorow.\nYesu hyɛɛ bɔ sɛ kuw biako bɛtena ase daa wɔ soro. Ɔkaa no pefee kyerɛɛ n’asuafo anokwafo no sɛ ɔrekɔ akosiesie baabi ama wɔn sɛnea ɛbɛyɛ a wɔne no bedi hene anuonyam mu. (Yohane 14:2, 3; Filipifo 3:20, 21) Wɔn a wobenyan wɔn akɔ soro no “bɛyɛ Onyankopɔn ne Kristo asɔfo, na wɔne no bedi hene mfe apem.”—Adiyisɛm 20:6.\nKristo akyidifo kakraa bi na wobenya saa hokwan no. Yesu kae sɛ: “Munnsuro, nguankuw ketewa, efisɛ mo Agya no apene so sɛ ɔde ahenni no bɛma mo.” (Luka 12:32) Ná saa “nguankuw ketewa” no dodow bɛyɛ sɛn? Adiyisɛm 14:1, 4 ka sɛ: “Mihui, na hwɛ! Oguammaa [Yesu Kristo a wanyan] no gyina [ɔsoro] Sion Bepɔw so, na mpem ɔha aduanan anan a wɔakyerɛkyerɛw ne din ne n’Agya din wɔ wɔn moma so no ka ne ho. . . . Eyinom na wɔtɔɔ wɔn fii adesamma mu sɛ aba a edi kan maa Onyankopɔn ne Oguammaa no.” Sɛ yɛde nnipa 144,000 no toto nnipa ɔpepepem pii a wɔatena ase pɛn no ho a, yetumi hu sɛ wɔyɛ “nguankuw ketewa” ampa. Wɔka wɔn ho asɛm sɛ wɔyɛ ahene, enti henanom so na wobedi?\nYesu kaa kuw a ɛto so abien bi ho asɛm. Wɔn a wɔwɔ saa kuw yi mu yɛ nnipa anokwafo a wobenya nhyira afi ɔsoro Ahenni no mu. Sɛnea Yohane 10:16 ma yehu no, Yesu kae sɛ: “Mewɔ nguan foforo a womfi ban yi mu; wɔn nso ɛsɛ sɛ mede wɔn ba, na wobetie me nne, na wɔabɛyɛ kuw biako anya ɔhwɛfo biako.” Saa “nguan” no ani da so sɛ wobenya nea Adam ne Hawa hweree no; wɔbɛtena asase so daa. Yɛyɛ dɛn hu sɛ asase so na wɔbɛtena?\nBible aka Paradise a ɛreba no ho asɛm pii. Sɛ wopɛ sɛ wuhu a, wubetumi abue wo Bible na woakenkan kyerɛw nsɛm a edidi so yi: Dwom 37:9-11; 46:8, 9; 72:7, 8, 16; Yesaia 35:5, 6; 65:21-23; Mateo 5:5; Yohane 5:28, 29; Adiyisɛm 21:4. Saa kyerɛw nsɛm no ka sɛ bere bi bɛba a akokoakoko, ɔkɔm, ɔyare, ne owu befi hɔ. Kyerɛw nsɛm yi ka sɛ bere no reba a nnipa pa de anigye besisi adan, ayeyɛ mfuw, na wɔatete wɔn mma wɔ asomdwoe mu. * Sɛ wunya hɔ kɔ a, anka wompɛ? Yegye di paa sɛ saa bɔhyɛ no nyinaa bɛbam nnansa yi ara.\nONYANKOPƆN AYƐ BI AMA YƐN\nSɛ wotɔ wo bo ase hwɛ nea Onyankopɔn ayɛ ama wo ne adesamma nyinaa a, wubehu sɛ nea wayɛ ama wo dedaw no mpo dɔɔso. Yɛwɔ nkwa, yɛwɔ adwene, mogya di yɛn mu aforosian, na yenya mframa ne nea ɛkeka ho a ɛma yɛtena nkwa mu. Ne korakora ne sɛ, Onyankopɔn nam Yesu wu no so ama yɛn agyede, na sɛnea yɛasua afi Yohane 3:16 no, nhyira a saa akyɛde no de bɛbrɛ yɛn daakye mpo de, ɛkyɛn so.\nSɛ daa nkwa ne asomdwoe ba ma ɔyare, akokoakoko, ɔkɔm, ne owu fi hɔ a, ɛbɛbɔ kwan ama anigye ne nhyira a enni ano aba. Sɛ́ wubenya saa nhyira yi bi anaa wunnya bi de, egyina wo ara wo so. Enti seesei asɛm a ɛda hɔ ne sɛ, Dɛn na wobɛyɛ ama Onyankopɔn?\n^ nky. 24 Sɛ wopɛ sɛ wusua saa nkɔmhyɛ no ho ade pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 3. Yehowa Adansefo na wotintimii.


Yeremia 48 | Intanɛt So Bible| Wiase Foforɔ Nkyerɛaseɛ\n48 Nea asafo Yehowa, Israel Nyankopɔn no aka+ akyerɛ Moab+ ni: “Nebo+ nnue, efisɛ wɔasɛe no! Wɔagu Kiriataim+ anim ase, wɔadi ne so nkonim. Wɔagu abantenten no anim ase, na wɔama ehu aka no.+ 2 Moab ayeyi+ nyinaa asa. Wɔasusuw mmusu bi atia no wɔ Hesbon+ sɛ: ‘Mommra mma yentwa no mfi hɔ na wanyɛ ɔman bio.’+ “Wo, Madmin nso, yɛ komm. Nkrante di w’akyi reba. 3 Wɔte sũ ne ɔsɛe ne obubu kɛse wɔ Horonaim.+ 4 Wɔabubu Moab.+ Ne mma resũ. 5 Wɔde osũ na ɛforo Luhit+ kwan no kɔ—osũ nko ara. Nkurɔfo ate sɛ abubu.+ Enti wosu yayaayaw fi Horonaim kwan so sian ba. 6 “Munguan; munguan nnye mo kra+ na monyɛ sɛ sare so+ ɔpopaw dua. 7 Esiane sɛ wode wo ho ato wo nnwuma ne w’ademude so nti, wo nso wobedi wo so.+ Kemos+ ne n’asɔfo ne ne mpanyimfo nyinaa+ bɛbom akɔ nkoasom mu.+ 8 Ɔsɛefo no bɛba kurow biara so,+ na kurow biara nni hɔ a ebefi mu afi.+ Ɔbɛma asasetaw no afi hɔ na asase a ɛda fam no asɛe sɛnea Yehowa aka no. 9 “Momfa ɔkwan ahyɛnsode mma Moab, efisɛ ɔbɛtetew pasaa na wakɔ.+ Ne nkurow bɛyɛ ahodwiriwde, na obiara rentena mu.+ 10 “Nnome nka nea ɔtoto Yehowa adwuma ase,+ na nnome nka nea ɔkame ne nkrante, mogya ho! 11 “Moabfo atena hɔ dwoodwoo fi wɔn mmofraberem,+ na wɔda wɔn puw so a biribiara nhaw wɔn.+ Wonhwie mfii ade biako mu nguu foforo mu, na wɔnkɔɔ nkoasom mu da. Ɛno nti na ne dɛ da so wɔ mu, na ne hua nsesae no. 12 “‘Enti hwɛ! Nna bi reba,’ Yehowa asɛm ni, ‘na mɛsoma ahwiefo aba wɔn so na wɔabɛkyea wɔn+ ahwie wɔn agu, na wɔabobɔ wɔn nhina akɛse no pasapasa. 13 Moab ani bewu Kemos+ ho sɛnea Israel fie ani awu Betel a ɔde ne ho too so ho no.+ 14 Mone hena a moka sɛ: “Yɛyɛ nnɔmmarima+ ne mmarima ahoɔdenfo a yɛkɔ ɔsa”?’ 15 “‘Wɔasɛe Moab; obi atow ahyɛ ne nkurow so.+ Ne mmerante akantinka nso, wɔasian kɔ owu mu,’+ Ɔhene a ne din de asafo Yehowa no asɛm ni.+ 16 “Moab amanehunu abɛn, na ne mmusu repɛ ntɛm paa.+ 17 Wɔn a wɔatwa ne ho ahyia nyinaa begyam no, wɔn a wonim ne din+ no. Monka sɛ, ‘Ahoɔden poma no na abubu yi, ahoɔfɛ dua no!’+ 18 “Dibon+ babea+ a wote kurow no mu, si fi anuonyam so, na tena sukɔm mu, efisɛ Moab sɛefo no aba wo so. Na wo nkurow a ɛyɛ den no, ɔbɛsɛe no.+ 19 “Gyina hɔ na hwehwɛ ɔkwan, O wo a wote Aroer.+ Bisa ɔbarima a ɔreguan ne ɔbea a ɔrepɛ baabi afa. Bisa sɛ, ‘Asɛm bɛn na asi?’+ 20 Wɔagu Moab anim ase, na ehu aka no.+ Muntwa adwo na munsu. Monka wɔ Arnon+ sɛ wɔasɛe Moab. 21 Atemmu aba asase a ɛda fam no so,+ aba Holon ne Yahas+ ne Mefaat+ so, 22 aba Dibon+ ne Nebo+ ne Bet-Diblataim so, 23 aba Kiriataim+ ne Bet-Gamul ne Bet-Meon+ so, 24 aba Keriot+ ne Bosra+ ne Moab asase so nkurow nyinaa so, nea ɛwɔ akyirikyiri ne nea ɛbɛn nyinaa. 25 “‘Wɔatwa Moab abɛn akyene,+ na wɔabu ne basa+ nso,’ Yehowa asɛm ni. 26 ‘Momma ɔnnom nsã mmow+ efisɛ wama ne ho so atia Yehowa;+ Moab ayantam ne fe mu+ na wadan ade a wodi ho fɛw. 27 “‘Israel anyɛ ade a wodi ho fɛw amma wo anaa?+ Ɔka akorɔmfo ho?+ Bere biara a wobɛkasa atia no no, wowosowosow wo ti. 28 “‘Mo, Moabfo, munnyaw mo nkurow na monkɔtena ɔbotan+ so, na monyɛ sɛ aborɔnoma a ɔyɛ ne berebuw wɔ ntokuru ano kwan nkyɛn.’”+ 29 “Yɛate sɛnea Moab ahoman no+—ɔyɛ dwae paa—yɛate n’ahomaso ne n’ahantan ne n’ahokyerɛ ne ne koma a wama so no.”+ 30 “‘M’ankasa minim n’abufuw,’ Yehowa asɛm ni, ‘na ɛrenkosi baabiara; ne kasa hunu no+—ɔrentumi nyɛ hwee.+ 31 Ɛno nti na metwa adwo wɔ Moab ho, na masu Moabfo nyinaa no.+ Nnipa bedi Kir-Heres+ mmarima ho abooboo. 32 “‘O Sibma+ bobe, mesu wo asen Yaser+ ho su no. Wo duforo fɛfɛ atra po. Atra po akodu Yaser.+ Ɔsɛefo no atow ahyɛ w’ahohuru bere mu nnuaba+ ne wo bobe a woatetew so.+ 33 Wɔayi ahurusi ne ahosɛpɛw afi turo no mu ne Moab asase so kɔ.+ Mama nsã atwa wɔ nsã-kyi-amoa mu.+ Obiara remmɔ nnye so bere a wɔrekyĩ nsã. Sɛ wɔbɔ gye so mpo a, ɛrenyɛ nnyeso pa.’”+ 34 “‘Wɔama wɔn nne so. Wɔate Hesbon+ nteɛm no wɔ Eleale+ akodu Yahas.+ Wɔate Soar+ nteɛm+ wɔ Horonaim+ ne Eglat-Selisiya.+ Nimrim+ asu mpo bɛyera. 35 Na mɛma afɔrebɔde a wɔde ba sorɔnsorɔmmea ne afɔrebɔde a wɔhyew ma wɔn anyame no agyae wɔ Moab,’+ Yehowa asɛm ni. 36 ‘Ɛno nti me koma begyigye sɛ mmɛn ama Moab.+ Kir-Heres+ mmarima nso, me koma begyigye sɛ mmɛn ama wɔn. Ɛno nti na nneɛma bebrebe a wanya no bɛsɛe no.+ 37 Obiara ti so apa+ na wɔatwitwa wɔn bogyesɛ.+ Wɔatwitwa obiara nsa ho akam,+ na atweaatam+ bɔ obiara mu!’” 38 “‘Wɔte agyaadwotwa wɔ Moab adan atifi nyinaa ne ne mmɔnten so baabiara,+ efisɛ mabubu Moab sɛ anwenne bi a wɔmpɛ,’+ Yehowa asɛm ni. 39 ‘O monhwɛ sɛnea ehu aka no! Muntwa adwo! Monhwɛ sɛnea Moab aguan! Animguase aka no.+ Moab adan ade a wodi ho fɛw ne ahude ama wɔn a wɔatwa ne ho ahyia nyinaa.’” 40 “Nea Yehowa aka ni, ‘Hwɛ! Sɛnea ɔkɔre tow hyɛ aboa bi so no,+ saa na obi bɛtrɛw ne ntaban mu aba Moab so.+ 41 Wobedi ne nkurow so, na wɔagye n’abannennen no. Na da no, Moab nnɔmmarima koma bɛyɛ sɛ ɔbea a ɔwɔ awoko yaw mu koma.’”+ 42 “‘Wɔbɛsɛe Moab na anyɛ ɔman bio,+ efisɛ wama ne ho so atia Yehowa.+ 43 O Moabfo, akomatu ne amoa ne afiri da mo so,’+ Yehowa asɛm ni. 44 ‘Obiara a akomatu no nti obeguan no bɛtɔ amoa mu, na obiara a obefi amoa no mu afi no, afiri no beyi no.’+ “‘Mede bɛba Moab so, n’akontaabu afe no,’+ Yehowa asɛm ni. 45 ‘Aguanfo no akogyinagyina Hesbon nwini mu a ahoɔden bi nni wɔn mu. Na ogya befi Hesbon aba+ na ogyaframa afi Sihon+ abɛhyew Moab asontɔrem na ahyew hooyɛ mma no mpampam.’+ 46 “‘Moab due!+ Kemos+ ho nnipa asɛe. Efisɛ wɔafa wo mmabarima nnommum, na wo mmabea nso, wɔafa wɔn nnommum. 47 Na awiei nna no mu no, mɛboaboa Moab atukɔfo ano,’+ Yehowa asɛm ni. ‘Moab ho atemmusɛm no si wɔ ha.’”+


Samuel Nhoma a Ɛto So Abien 13:1-39\nAmnon too Tamar mmonnaa (1-22)\nAbsalom kum Amnon (23-33)\nAbsalom guan kɔɔ Gesur (34-39)\n13 Ná Dawid ba Absalom wɔ nuabea hoɔfɛfo bi a wɔfrɛ no Tamar,+ na na Dawid ba Amnon+ pɛ no. 2 Ná Amnon pɛ ne nuabea Tamar ara ma ɛbɔɔ no yare. Ná ɔyɛ ɔbaabun, enti na ɛyɛ den ma Amnon sɛ obenya no ayɛ no biribi. 3 Ná Amnon wɔ adamfo bi a ne din de Yehonadab+ a ɔyɛ Dawid nua Simea+ ba; ná Yehonadab ani atew paa. 4 Enti obisaa no sɛ: “Adɛn nti na ɔhene ba paa, anɔpa biara na woabotow saa? Ka kyerɛ me ɛ? Ɛnna Amnon ka kyerɛɛ no sɛ: “Mepɛ Tamar, me nua Absalom nuabea+ no.” 5 Yehonadab ka kyerɛɛ no sɛ: “Kɔda wo mpa so na patuw yare. Sɛ wo papa bɛhwɛ wo a, ka kyerɛ no sɛ, ‘Mesrɛ wo, ma me nuabea Tamar mmra na ɔmmɛma me aduan. Sɛ ɔyɛ ayarefo aduan* na ɔde besi m’anim a, medi.’” 6 Enti Amnon kɔdaa hɔ yɛɛ ne ho sɛnea ɔyare, na ɔhene bɛhwɛɛ no. Afei Amnon ka kyerɛɛ ɔhene sɛ: “Mesrɛ wo, ma me nuabea Tamar mmra me nkyɛn mmɛyɛ keeki* abien na ɔmfa nsi m’anim mma minni.” 7 Ɛnna Dawid de nkra kɔmaa Tamar wɔ fie sɛ: “Mesrɛ wo, kɔ wo nua Amnon fi na kɔyɛ aduan* ma no.” 8 Enti Tamar kɔɔ ne nua Amnon fi kɔtoe sɛ ɔda hɔ. Ɔfaa esiam a wɔafɔtɔw de yɛɛ keeki wɔ n’anim. 9 Owiei no, oyiyii keeki no fii kankyee no mu de besii n’anim, nanso Amnon anni, na ɔkae sɛ: “Obiara mfi me nkyɛn mpue!” Ɛnna obiara fii ne nkyɛn puei. 10 Afei Amnon ka kyerɛɛ Tamar sɛ: “Fa aduan* no bra pia mu besi m’anim na minni.” Enti Tamar de keeki a wayɛ no kɔmaa ne nua Amnon wɔ pia mu. 11 Bere a ɔkɔɔ ne nkyɛn sɛ ɔde aduan no rekɔma no no, ɛhɔ ara na ɔyeree no, na ɔka kyerɛɛ no sɛ: “Me nuabea, bra na me ne wo nna.” 12 Ɛnna ɔno nso kae sɛ: “Daabi me nua! Mmrɛ me ase; ɛyɛ akyiwade wɔ Israel.+ Nyɛ aniwude saa.+ 13 Ɛhe na anka mede m’animguase bɛfa? Ɛba saa a, wobebu wo sɛ Israel mmarima a wonni adwene no bi. Enti mesrɛ wo, wo ne ɔhene nkasa, na ɔremfa me nkame wo.” 14 Nanso wammua no, na ɔde n’ahoɔden bunkam no so too no mmonnaa brɛɛ no ase. 15 Ɛno akyi no, Amnon benyaa ɔtan kɛse maa no, na ɔtan a ɔtan no no yɛɛ kɛse sen ɔdɔ a na ɔdɔ no no. Enti Amnon ka kyerɛɛ no sɛ: “Sɔre fi ha kɔ!” 16 Ɛnna ne nuabea no ka kyerɛɛ no sɛ: “Daabi me nua; pam a worepam me seesei no yɛ bɔne sen nea wode ayɛ me no!” Nanso wantie. 17 Ɛnna ɔfrɛɛ ne somfo kumaa ka kyerɛɛ no sɛ: “Mesrɛ wo, pam onipa yi fi m’ani so, na to ɔpon no mu.” 18 (Saa bere no, na ɔhyɛ ataade soronko bi;* saa ataade no na na ɔhene mma mmea a wɔyɛ mmaabun no hyɛ.) Enti ɔsomfo no maa ababaa no puei, na ɔtoo ɔpon no mu. 19 Ɛnna Tamar de nsõ guu ne ti so,+ na osuan n’ataade fɛfɛɛfɛ no mu; afei ɔrekɔ nyinaa na ne nsa gu ne ti so a ɔresu. 20 Ɛnna ne nua Absalom+ ka kyerɛɛ no sɛ: “Wo nua Amnon nkyɛn na na wowɔ anaa? Me nuabea, wo de, yɛ komm. Ɔyɛ wo nua.+ Mfa wo koma nkɔ asɛm no so.” Enti Tamar tenaa ne nua Absalom fi, na wamma nnipa mu. 21 Bere a Ɔhene Dawid tee nsɛm yi nyinaa no, ne bo fuwii paa.+ Nanso na ɔmpɛ sɛ ɔyɛ biribi a ɛbɛhaw ne ba Amnon, efisɛ na ɔdɔ no, na na ɔyɛ n’abakan. 22 Absalom nyaa ɔtan+ maa Amnon sɛ wabrɛ ne nuabea Tamar ase, nanso Absalom yɛɛ komm; wanka asɛmmɔne anaa asɛmpa bi ankyerɛ Amnon.+ 23 Mfe abien akyi no, wɔn a wotwitwa Absalom nguan ho nwi no kɔɔ Baal-Hasor a ɛbɛn Efraim,+ na Absalom frɛɛ ahenemma no nyinaa sɛ wɔmmra mmehyiam.+ 24 Afei Absalom kɔɔ ɔhene anim, na ɔkae sɛ: “Hwɛ, w’akoa ama nkurɔfo retwitwa ne nguan ho nwi. Mesrɛ wo, ma ɔhene ne ne nkoa mmɛka w’akoa ho.” 25 Nanso ɔhene ka kyerɛɛ Absalom sɛ: “Daabi, me ba! Mesrɛ wo, mma yɛn nyinaa nnkɔ na yɛanyɛ adesoa amma wo.” Ɔsrɛɛ no ara, nanso wampene ne no ankɔ. Na mmom ohyiraa no. 26 Ɛnna Absalom kae sɛ: “Sɛ worentumi nkɔ a, mesrɛ wo, ma me nua Amnon ne yɛn nkɔ.”+ Na ɔhene bisaa no sɛ: “Adɛn nti na wopɛ sɛ ɔne wo kɔ?” 27 Nanso Absalom kae ara ma afei ɔmaa Amnon ne ɔhene mma mmarima no nyinaa ne no kɔe. 28 Afei Absalom ka kyerɛɛ n’asomfo no sɛ: “Momfa mo ani nto fam. Sɛ Amnon nom nsã ma ne koma ani gye a, mɛka akyerɛ mo sɛ, ‘Munkum Amnon!’ Meka saa a, munkum no. Munnsuro. Ɛnyɛ me na mekyerɛ mo nea monyɛ anaa? Monyɛ den na munnya akokoduru.” 29 Enti nea Absalom ka kyerɛɛ ne nkoa sɛ wɔmfa nyɛ Amnon no, saa ara na wɔde yɛɛ no. Ɛnna ɔhene mma mmarima a wɔaka no nyinaa sɔresɔree, na obiara tenaa n’afurumpɔnkɔ so guanee. 30 Bere a wɔnam kwan so rekɔ no, nkurɔfo kɔbɔɔ Dawid amanneɛ sɛ: “Absalom akunkum ɔhene mma mmarima no nyinaa na wɔn mu baako mpo anka.” 31 Ɛnna ɔhene sɔree, na osuan n’ataade mu de ne ho too fam; ná ne nkoa nyinaa nso gyinagyina hɔ a wɔasunsuan wɔn ntaade mu. 32 Nanso Dawid nua Simea+ ba Yehonadab+ kae sɛ: “Mma me wura nnnwen sɛ ɔhene mma mmerante no nyinaa na wɔakunkum wɔn. Amnon nkutoo na wawu.+ Absalom na ɔkae sɛ wonkum no, na efi da a Amnon brɛɛ ne nuabea+ Tamar ase+ no na ɔbɔɔ no too hɔ.+ 33 Enti asɛm a nkurɔfo rekeka sɛ, ‘Ɔhene mma mmarima no nyinaa awuwu’ no, mma me wura ɔhene mmfa nnyɛ asɛm.* Amnon nkutoo na wawu.” 34 Saa bere no, na Absalom de, waguan.+ Akyiri yi, ɔwɛmfo no maa n’ani so hwɛɛ kwan a ɛda n’akyi no so, na ohui sɛ nnipa bebree fi bepɔw so kwan no so reba. 35 Ɛnna Yehonadab+ ka kyerɛɛ ɔhene sɛ: “Hwɛ, ahenemma no na wɔaba no. Sɛnea w’akoa kae no, saa ara na ɛte.” 36 N’ano sii ara pɛ na ahenemma no beduu hɔ, na na wɔresu denneennen. Ɔhene ne ne nkoa nyinaa nso sui paa. 37 Absalom de, oguan kɔɔ Gesur hene Amihud ba Talmai+ nkyɛn. Na Dawid suu ne ba no nna pii. 38 Bere a Absalom guan kɔɔ Gesur+ no, ɔtenaa hɔ mfe abiɛsa. 39 Afei de, na Ɔhene Dawid ani agyina Absalom, efisɛ na waka ne koma ato ne yam* wɔ Amnon wu no ho.\n^ Anaa “awerɛkyekye paanoo.”\n^ Nt., “keeki a wɔabɔ no sɛ koma.”\n^ Anaa “ataade a wɔanwene nneɛma wom.”\n^ Nt., “mmfa ne koma nnkɔ so.”\n^ Anaa “na wakyekye ne werɛ.”


Matthew 24 NIV – Mateo 24 AKCB | Biblica\nMatthew 24 NIV – Mateo 24 AKCB\nAsɔredansɛe Ho Nkɔmhyɛ Ne Awiei Mmere Nsɛnkyerɛnne\n1Yesu refi faako a asɔredan no si hɔ akɔ no, nʼasuafo no baa ne nkyɛn pɛɛ sɛ wɔtwe nʼadwene kɔ adan ahorow a ɛwɔ asɔredan no mu no so. 2Nanso ɔka kyerɛɛ wɔn se, “Wobedwiriw saa dan yi agu pasaa!”\n3Yesu kɔɔ Ngo Bepɔw no so. Ɔte hɔ no, nʼasuafo no baa ne nkyɛn bebisaa no se, “Bere bɛn na nea woreka yi bɛba? Na nsɛnkyerɛnne bɛn na ɛbɛma yɛahu wo ba a wobɛsan aba bio no ne wiase awiei a ɛbɛba no?”\n4Yesu ka kyerɛɛ wɔn se, “Monhwɛ na obi annaadaa mo. 5Nnipa bebree de me din bɛba abɛka se, wɔne Agyenkwa no, na wɔadaadaa mo mu pii. 6Sɛ mote sɛ wɔafi akodi ase a, ɛnkyerɛ me ba a mɛsan aba no ho nsɛnkyerɛnne. Ɛsɛ sɛ eyinom ba, nanso awiei no de, ennya mmae. 7Aman bɛsɔre wɔ aman so, na ahenni asɔre wɔ ahenni so, na ɔkɔm ne asasewosow bɛba mmeaemmeae. 8Eyinom nyinaa bɛyɛ nneɛma a ɛyɛ hu a ɛbɛba no mfiase.\n9“Sɛ moyɛ me de nti, wɔbɛyɛ mo ayayade, na wɔakunkum mo wɔ wiase afanan nyinaa, 10na mo mu pii bɛsan akɔ bɔne mu, na moayiyi mo ho mo ho ama, na moatentan mo ho mo ho. 11Atoro adiyifo bebree bɛsɔre, na wɔadaadaa mo mu pii. 12Bɔne bɛdɔɔso wɔ wiase, na abrɛ nnipa dɔ a wɔwɔ no ase. 13Nanso wɔn a wobegyina pintinn akodu awiei no, wobegye wɔn nkwa. 14Na wɔbɛka asɛmpa a ɛfa Ahenni no ho no wɔ wiase mmaa nyinaa, na wɔate. Ɛno akyi ansa na awiei no bɛba.”\n15“Enti sɛ muhu ‘abusude a ɛde ɔsɛe ba’ a Odiyifo Daniel kaa ho asɛm sɛ egyina kronkronbea hɔ no a, ma nea ɔkenkan no nte ase, 16na wɔn a wɔte Yudea no nguan nkɔ Yuda mmepɔw so. 17Mma obiara a ɔwɔ ne fi dan atifi no nsian nkɔfa biribiara mfi ne fi hɔ. 18Wɔn a wɔwɔ mfuw so no nso nnsan wɔn akyi mmɛfa wɔn ntama. 19Ɛbɛyɛ hu ama wɔn a wɔafa afuru ne wɔn a woturu mma saa bere no mu! 20Na mommɔ mpae na bere a ɛsɛ sɛ muguan no anyɛ awɔwbere anaa Homeda. 21Efisɛ awerɛhowdi a ɛbɛba no, bi nsii wɔ wiase abakɔsɛm mu da, na bi nso rensi da.\n22“Nokware, sɛ wɔantwa saa nna no so a, ɛrenka obi. 23Sɛ obi ka kyerɛ mo se, ‘Agyenkwa no wɔ ha anaasɛ ɔwɔ nohɔ anaa wayi ne ho adi wɔ ha anaa ɛhɔ’ a, munnnye nni. 24Atoro agyenkwanom ne atoro adiyifo bɛsɔre, na wɔayɛ anwonwade ahorow na sɛ ebetumi a, wɔadaadaa wɔn a Onyankopɔn ayi wɔn no mpo. 25Monhwɛ yiye, efisɛ maka biribiara akyerɛ mo!\n26“Enti sɛ obi ka kyerɛ mo se, ‘Agyenkwa no asan aba na ɔwɔ sare so a,’ monnhaw mo ho sɛ mobɛkɔ hɔ akɔhwehwɛ no. Anaasɛ nso wose, ‘Ɔde ne ho asie baabi a,’ munnnye nni! 27Na sɛnea anyinam twa fi apuei kɔ atɔe no, saa ara na sɛ Onipa Ba no reba a, ɛbɛyɛ ne no. 28Na nea funu wɔ no, ɛhɔ na apete bɛboaboa wɔn ho ano.\n29“Saa mmere no awerɛhowdi no akyi pɛ\nna ɔsram renhyerɛn;\nna nsoromma befi wim atetew ahwe,\nna wim abɔde behinhim.’\n30“Afei Onipa Ba no ho nsɛnkyerɛnne bɛda adi wɔ ɔsoro. Na asase sofo nyinaa betwa agyaadwo bere a wobehu Onipa Ba no sɛ ɔde tumi ne anuonyam nam ɔsoro omununkum mu reba. 31Na mɛsoma mʼabɔfo na wɔde torobɛnto a ano yɛ den aba abɛboaboa wɔn a mayi wɔn no ano fi ɔsoro ano akɔka asase ano.\n32“Afei munsua biribi mfi borɔdɔma dua no ho asɛm no mu. Sɛ eyi mman foforo, san yi nhaban foforo a, na ɛkyerɛ sɛ asusow abɛn. 33Saa ara nso na sɛ muhu sɛ saa nneɛma yi nyinaa afi ase resisi a, mubehu sɛ me ba a mɛsan aba no abɛn, adu ɔpon ano. 34Nokware mise mo sɛ, awo ntoatoaso yi rentwa mu, gye sɛ saa nneɛma yi nyinaa aba mu ansa. 35Ɔsoro ne asase betwa mu akɔ, nanso me nsɛm de, ɛbɛtena hɔ daa.\n36“Nanso da anaa dɔn ko a awiei no bɛba de, obiara nnim. Ɔsoro abɔfo ne Onyankopɔn Ba no mpo nnim. Agya no nko na onim. 37Onipa Ba no ba a ɔbɛba no bɛyɛ sɛnea Noa bere so ɛyɛɛ no ara pɛ. 38Na sɛnea nna a edi nsuyiri no anim no nnipa didii, na wɔnomee, warewaree, de kosii da a Noa kɔɔ hyɛn no mu, 39na nnipa annye nea ɛbɛba anni, kosii sɛ nsuyiri bɛfaa wɔn nyinaa kɔe no, saa ara na me ba a mɛsan aba no bɛyɛ. 40Saa bere no, wɔbɛfa mmarima baanu a wɔreyɛ adwuma wɔ afum no mu baako akɔ, na wɔagyaw ɔbaako. 41Saa ara nso na mmea baanu a wɔwɔ fie renoa aduan no nso, wɔbɛfa ɔbaako agyaw ɔbaako.\n42“Enti monwɛn, efisɛ munnim da ko a Awurade bɛba. 43Sɛnea sɛ ofiwura nim bere a owifo bɛba a anka ɔbɛwɛn de abɔ ne ho ban afi akorɔmfo ho no, 44saa ara na ɛsɛ sɛ musiesie mo ho, efisɛ Onipa Ba no bɛba bere a mo ani nna so sɛ ɔbɛba.\n45“Hena ne ɔsomfo nokwafo nyansafo no, nea ne wura de ne fi mu asomfo ahyɛ ne nsa sɛ ɔmma wɔn aduan wɔ bere a ɛsɛ mu? 46Nhyira ne ɔsomfo a ne wura no bɛba abɛto no sɛ wayɛ nʼadwuma pɛpɛɛpɛ. 47Meka mo nokware se ɔde nea ɔwɔ nyinaa bɛhyɛ ne nsa na wahwɛ so! 48Na sɛ ɔkɔyɛ ɔsomfo tirimuɔdenfo, na ɔka kyerɛ ne ho se, ‘Me Wura nnya mmae,’ 49na ofi ase boro ne mfɛfo nkoa, na ɔne akɔwensafo didi, bow nsa a, 50Ɔsomfo no wura no bɛba da a nʼani nna so. 51Ɔbɛtwe nʼaso dennen, na ɔde no akɔ baabi a wobu nyaatwomfo atɛn; ɛhɔ na osu ne setwɛre wɔ.\nAKCB : Mateo 24


Psalmen 114 HTB - Nnwom 114 ASCB\n1Ɛberɛ a Israelfoɔ firii Misraim,\nna Yakob fiefoɔ firii ananafoɔ asase so no,\n2Yuda bɛyɛɛ Awurade kronkronbea\nna Israel bɛyɛɛ nʼahemman.\n3Ɛpo no huruiɛ na ɛdwaneeɛ,\nYordan sanee nʼakyi;\n4Mmepɔ hurihurii sɛ nnwennini\nnkokoɔ nso hurihurii sɛ nnwammaa.\n5Ɛdeɛn na ɛbaeɛ, Ao ɛpo, na wodwaneeɛ,\nAo Yordan, na wosanee wʼakyi,\n6mo mmepɔ, na mohurihuri sɛ nnwennini,\nna mo nkokoɔ, mohurihuri sɛ nnwammaa?\n7Asase, ma wo ho mpopo wɔ Awurade anim,\nwɔ Yakob Onyankopɔn anim,\n8ɔno na ɔmaa ɔbotan no danee asubura,\nna abotan a ɛyɛ den danee nsuwa nsuwa no.\nASCB : Nnwom 114


Beresosɛm Nhoma a Ɛto So Abien 9:1-31\nSaba hemmaa bɛsraa Solomon (1-12)\nSolomon ahonyade (13-28)\nSolomon wui (29-31)\n9 Afei Saba hemmaa+ tee Solomon ho asɛm, na ɔbaa Yerusalem sɛ ɔde nsɛmmisa a ɛkyere adwene* rebɛsɔ no ahwɛ. Ɔreba no, ɔde dɔm kɛse* ne yoma a wɔsoso balsam ngo ne sika kɔkɔɔ pii+ ne aboɔden abo bae. Ɔbaa Solomon nkyɛn, na ɔde biribiara a ɛda ne koma so too ɔhene anim.+ 2 Ɛnna Solomon nso buaa ne nsɛm no nyinaa; biribiara nni hɔ a ɛkyeree Solomon so a wantumi ankyerɛ mu. 3 Bere a Saba hemmaa huu Solomon nyansa,+ ofi a wasi,+ 4 nnuan a ɛwɔ ne pon so,+ sɛnea n’ahemfi mpanyimfo tete ne nkyɛn, n’asomfo a wɔsom wɔ pon ho ne wɔn ntaade, nsahyɛfo ne wɔn ntaade, ne ɔhyew afɔre a daa ɔbɔ wɔ Yehowa fi no,+ ɔhemmaa no ho dwiriw no papaapa.* 5 Enti ɔka kyerɛɛ ɔhene sɛ: “Wo nyansa ne nea woayɛ ho nsɛm* a metee wɔ m’asaase so nyinaa yɛ nokware. 6 Mannye wɔn nsɛm no anni kosii sɛ m’ankasa mede m’aniwa behui;+ nea wɔka kyerɛɛ me no, anokwa, ennu wo nyansa bebrebe no fã mpo!+ Nea mabehu yi boro nea metee no so koraa.+ 7 Anigye ne wo nkurɔfo, na anigye ne wo nkoa a wogyina w’anim daa tie wo nyansa no! 8 Ayeyi nka Yehowa wo Nyankopɔn; ɔno na ayɛ no fɛ sɛ ɔde wo bɛtena n’agua so ayɛ wo ɔhene ama Yehowa wo Nyankopɔn. Wo Nyankopɔn dɔ Israel,+ na ɔpɛ sɛ ɔman no gyina daa nti na ɔde wo asi wɔn so hene sɛ hwɛ ma atɛntrenee ne trenee nkɔ so.” 9 Ɛnna ɔmaa ɔhene sika kɔkɔɔ dwetikɛse* 120,+ balsam ngo pii, ne aboɔden abo. Balsam ngo a Saba hemmaa de maa Ɔhene Solomon no, obiara amfa bi amma saa bio.+ 10 Ɛno da nkyɛn a, Hiram nkoa ne Solomon nkoa a na wɔde sika kɔkɔɔ fi Ofir ba no,+ na wɔde algum nnua ne aboɔden abo nso ba.+ 11 Ɔhene de algum nnua yɛɛ stɛps wɔ Yehowa fi+ ne ahemfi* hɔ,+ na ɔde bi nso yɛɛ asanku ne asankuten maa nnwontofo no;+ ná wonhuu ɛso bi da wɔ Yuda asaase so. 12 Ɔhene Solomon nso de nea Saba hemmaa pɛ ne nea obisae nyinaa maa no, na ɛboroo nea ɔhemmaa no de brɛɛ ɔhene no so.* Afei ɔhemmaa no san n’akyi kɔɔ n’asaase so, ɔne ne nkoa.+ 13 Afe biara, sika kɔkɔɔ a na Solomon nya no, emu duru yɛ dwetikɛse 666;+ 14 ɛsono nea na akwantufo ne aguadifo no de ba, ne sika kɔkɔɔ ne dwetɛ a Arabia ahemfo nyinaa ne asaase no so amradofo de brɛ Solomon.+ 15 Ɔhene Solomon de sika kɔkɔɔ a wɔde dade afra yɛɛ akyɛm akɛse 200+ (ɔde sika kɔkɔɔ a wɔde dade afra a emu duru yɛ nnwetɛbona* 600 guu akyɛm no biara ho),+ 16 na ɔde sika kɔkɔɔ a wɔde dade afra yɛɛ akyɛm nketewa* 300 (ɔde sika kɔkɔɔ mmɛnnaa* abiɛsa guu saa akyɛm no biara ho). Afei ɔhene de guu Lebanon Kwaefi+ hɔ. 17 Ɔhene yɛɛ asonse* ahengua kɛse bi nso, na ɔde sika kɔkɔɔ amapa faa ho nyinaa.+ 18 Stɛps a ɛtoatoa so asia na na wɔforo kɔ ahengua no anim; wɔde sika kɔkɔɔ yɛɛ nan ntiaso bɔɔ ahengua no anim. Ná ahengua no wɔ nsa wɔ ha ne ha, na na wɔayɛ agyata abien+ gyinagyina nsa no ho. 19 Agyata 12+ gyinagyina stɛps a ɛtoatoa so asia no so; stɛps biara, abien na egyina so. Baako wɔ ano ha, ɛnna baako nso wɔ ano ha. Ná wɔnyɛɛ bi saa da wɔ ahenni biara mu. 20 Nea Ɔhene Solomon nom mu nyinaa, wɔde sika kɔkɔɔ na ɛyɛe, na Lebanon Kwaefi hɔ nneɛma nyinaa, wɔde sika kɔkɔɔ amapa na ɛyɛe. Wɔamfa dwetɛ anyɛ emu biara, efisɛ na dwetɛ nka hwee wɔ Solomon bere so.+ 21 Nea ɛte ne sɛ, na ɔhene wɔ ahyɛn a Hiram nkoa+ de kɔ Tarsis.+ Mfe abiɛsa biara, na Tarsis ahyɛn no de sika kɔkɔɔ ne dwetɛ, asonse,+ nkontromfi, ne piikɔk* ba. 22 Enti sɛ yɛreka ahonyade ne nyansa a, na asaase so hene biara nto Ɔhene Solomon.+ 23 Asaase so ahemfo nyinaa baa Solomon anim betiee nyansa a nokware Nyankopɔn no de ahyɛ ne komam no.+ 24 Afe biara, na nkurɔfo de akyɛde brɛ no: dwetɛ ne sika kɔkɔɔ nneɛma, ntaade,+ akode, balsam ngo, apɔnkɔ, ne mfurumpɔnkɔ. 25 Ná Solomon wɔ apɔnkɔdan 4,000 a ɔde n’apɔnkɔ a wɔtwe nteaseɛnam gu mu, ne apɔnkɔ* 12,000.+ Ɔde kɔɔ nteaseɛnam nkurow mu, na na ɛbɛn ɔhene wɔ Yerusalem.+ 26 Odii ahemfo nyinaa so, efi Asubɔnten no* ho kosi Filistifo asaase so ne Egypt hye so.+ 27 Ɔhene maa dwetɛ dɔɔso wɔ Yerusalem sɛ abo, na ɔmaa sida nnua dɔɔso sɛ sikamɔɔ nnua a ɛwɔ Sefela.+ 28 Nkurɔfo de apɔnkɔ fi Egypt+ ne nsaase a aka no nyinaa so brɛɛ Solomon. 29 Solomon ho nsɛm a aka,+ efi mfiase kosi awiei, wɔakyerɛw ne nyinaa wɔ odiyifo Natan+ ne Siloni Ahiya+ nkɔmhyɛ nsɛm mu. Afei nso, ɛwɔ ɔdehufo Ido kyerɛwtohɔ+ a ɛfa Nebat ba Yeroboam+ anisoadehu ho no mu. 30 Solomon dii Israel nyinaa so hene mfe 40 wɔ Yerusalem. 31 Afei Solomon ne n’agyanom kɔdae, na wosiee no wɔ ne papa Dawid Kurow mu,+ na ne ba Rehoboam bedii n’ade.+\n^ Anaa “aborɔme.”\n^ Anaa “ɔde nnipa pii.”\n^ Nt., “ná home biara nni ne mu bio.”\n^ Anaa “wo nsɛm.”\n^ Anaa “ɔhene fi.”\n^ Ebetumi nso akyerɛ, “ɔhene de akyɛde a ne dodow te sɛ nea ɔde bae no kaa ho maa no.”\n^ Hebri Kyerɛwsɛm mu no, bɛnnaa baako yɛ gram 570. Hwɛ Nkh. B14.\n^ Anaa “asono se.”\n^ Anaa “koohaa; akokɔnini-abankwaa.”\n^ Anaa “wɔn a wɔtete apɔnkɔ so.”


הבשורה על-פי לוקס 24 HHH – Luka 24 ASCB | Biblica\nהבשורה על-פי לוקס 24 HHH – Luka 24 ASCB\n1Kwasiada anɔpahema, mmaa no de nnuhwam ne ngo no kɔɔ ɔboda no so. 2Wɔduruu hɔ no, wɔhunuu sɛ wɔapire ɛboɔ a wɔde hinii ɔboda no ano no afiri hɔ. 3Na wɔkɔɔ ɔboda no mu no, na Yesu amu no nna hɔ. 4Wɔde ahodwirie gyina hɔ no, amonom hɔ ara, mmarima baanu bi a wɔhyehyɛ ntadeɛ fitafitaa a ani hyerɛn bɛgyinagyinaa wɔn nkyɛn. 5Mmaa yi akoma tuiɛ na wɔkotokotoo wɔn na mmarima no bisaa wɔn sɛ, “Adɛn enti na morehwehwɛ ɔteasefoɔ wɔ awufoɔ mu? 6Ɔnni ha. Wasɔre! Monnkae asɛm a ɔka kyerɛɛ mo ɛberɛ a na ɔwɔ Galilea no sɛ, 7‘Ɛtwa sɛ wɔde Kristo no hyɛ nnebɔneyɛfoɔ nsa na wɔbɔ no asɛnnua mu na ne nnansa so wasɔre bio no?’ ” 8Mmaa no kaee asɛm no no, 9wɔde ahoɔherɛ firii ɔboda no so bɛkaa deɛ wɔhunuiɛ no nyinaa kyerɛɛ asuafoɔ dubaako no ne wɔn a wɔwɔ hɔ no nyinaa. 10Mmaa a wɔkɔɔ ɔboda no so a wɔbɛkaa saa asɛm yi no ne Maria Magdalene ne Yohana ne Yakobo maame Maria ne afoforɔ bi. 11Wɔn nsɛm a wɔbɛkaeɛ no yɛɛ wɔn sɛ anansesɛm bi enti, wɔannye anni. 12Ɛwom sɛ nnipa no annye asɛm no anni deɛ, nanso Petro deɛ, ɔtuu mmirika kɔɔ ɔboda no so, koto hwɛɛ mu, hunuu sɛ nwera a wɔde kyekyeree Yesu ho no gu hɔ. Ɔsane baa efie a na ɔnte deɛ ɔhunuiɛ no ase.\nEmaus Ɛkwan So\n13Ɛda no ara asuafoɔ no mu baanu siim sɛ wɔrekɔ akuraa bi a wɔfrɛ no Emaus a ɛfiri Yerusalem rekɔ hɔ no bɛyɛ sɛ akwansini nson. 14Wɔrekɔ no nyinaa na asɛm a asi no ho nkɔmmɔ ara na wɔredi. 15Wɔgu so redi nkɔmmɔ na wɔregye wɔn ho akyinnyeɛ no, Yesu bɛkaa wɔn ho ne wɔn bɔɔ anan kɔeɛ. 16Wɔhunuu sɛ obi ka wɔn ho deɛ, nanso wɔantumi anhunu sɛ ɛyɛ Yesu.\n17Ɔbisaa wɔn sɛ, “Nkɔmmɔ bɛn na moredi a mo werɛ aho mo ho yi?”\n18Na wɔn mu baako a wɔfrɛ no Kleopa bisaa no sɛ, “Wo nko ara ne ɔhɔhoɔ a wowɔ Yerusalem a wontee nsɛm a asisi hɔ nnansa yi no?”\n19Ɔbisaa wɔn sɛ, “Nsɛm bɛn?”\nWɔbuaa no sɛ, “Nsɛm a ɛfa Nasareni Yesu a ɔyɛ odiyifoɔ a ɔwɔ tumi wɔ nneyɛeɛ ne ɔkasa mu wɔ Onyankopɔn ne nnipa nyinaa anim no ho, 20ne sɛdeɛ asɔfoɔ mpanin ne yɛn mpanimfoɔ kyeree no de no kɔɔ aban mu sɛ wɔmmu no kumfɔ a wɔbɔɔ no asɛnnua mu no ho. 21Yɛn deɛ, na yɛn ani da so sɛ ɔno na ɔrebɛgye Israel, na bio nnansa ni a saa asɛm yi siiɛ. 22Na mmaa bi nso a wɔyɛ Yesu akyidifoɔ sɛ yɛn ara ama yɛn ho adwiri yɛn. Wɔkɔɔ ɔboda no so anɔpa yi ara, 23nanso wɔanhunu nʼamu no. Wɔsane bɛka kyerɛɛ yɛn sɛ, wɔahunu ɔsoro abɔfoɔ ma wɔaka akyerɛ wɔn sɛ, Yesu te ase. 24Yɛn mu binom tuu mmirika kɔhwɛeɛ na ampa ara, na Yesu amu no nni hɔ sɛdeɛ mmaa no kaeɛ no ara pɛ.”\n25Yesu ka kyerɛɛ wɔn sɛ, “Adwenemherɛfoɔ a monni gyidie; ɛyɛ mo den sɛ mobɛgye deɛ adiyifoɔ no aka no nyinaa adi. 26Wɔanhyɛ ho nkɔm sɛ, ɛsɛ sɛ Kristo no bɛhunu amane ansa na wakɔ nʼanimuonyam mu anaa?” 27Na ɔfirii Mose ne adiyifoɔ no so kyerɛkyerɛɛ wɔn nsɛm a ɛfa ne ho wɔ Atwerɛsɛm no mu no nyinaa ase.\n28Wɔduruu Emaus kurotia no, Yesu pɛɛ sɛ anka ɔtoa nʼakwantuo no so. 29Nanso, wɔsrɛɛ no, sanee no sɛ ɔnna wɔn nkyɛn, ɛfiri sɛ, na adeɛ reyɛ asa enti, ɔsane ne wɔn kɔɔ efie.\n30Ɛberɛ a wɔte adidiiɛ no, Yesu bɔɔ mpaeɛ, daa Onyankopɔn ase, faa burodo bubuu mu de maa wɔn. 31Amonom, wɔn ani so tetee wɔn maa afei wɔhunuu sɛ ɛyɛ Yesu. Ɛhɔ ara, ɔtu yeraeɛ. 32Na afei, wɔsesee wɔn ho wɔn ho, sɛdeɛ Atwerɛsɛm no mu nsɛm a ɔka kyerɛɛ wɔn ɛberɛ a na wɔnam ɛkwan so no si fa kaa wɔn akoma no.\n33Ntɛm ara, wɔsane wɔn akyi baa Yerusalem bɛtoo asuafoɔ dubaako no ne wɔn a na wɔka wɔn ho no sɛ wɔahyia. 34Wɔduruu hɔ no, wɔbɔɔ wɔn amanneɛ sɛ, “Ampa ara, Awurade asɔre afiri awufoɔ mu. Wayi ne ho adi akyerɛ Simon.” 35Baanu a wɔfiri Emaus baeɛ no nso bɔɔ wɔn amaneɛ, sɛdeɛ Yesu bɛtoo wɔn Emaus ɛkwan so na wɔantumi anhunu sɛ ɛyɛ ɔno kɔsii ɛberɛ a ɔbubuu burodo mu de maa wɔn no ansa.\n36Wɔgu so rebɔ amaneɛ no, prɛko pɛ, Yesu bɛpuee hɔ, kyeaa wɔn sɛ, “Asomdwoeɛ nka mo!”\n37Wɔn nyinaa bobɔɔ birim, suroeɛ ɛfiri sɛ, na wɔsusu sɛ wɔahunu ɔsaman. 38Ɔbisaa wɔn sɛ, “Adɛn na mo akoma atutu na monnye nni nso sɛ ɛyɛ me a? 39Monhwɛ me nsam ne me nan. Ɛyɛ me a! Momfa mo nsa nka me nhwɛ; ɛfiri sɛ, ɔsaman nni honam ne nnompe sɛdeɛ mohunu sɛ mewɔ bi yi.”\n40Ɔkasa wieeɛ no, ɔde ne nsa ne ne nan kyerɛɛ wɔn. 41Anigyetrasoɔ ne ahodwirie enti, amma wɔannye anni sɛ ɛyɛ ɔno. Ɔbisaa wɔn sɛ, “Mowɔ biribi wɔ ha a mobɛdi anaa?” 42Wɔmaa no apataa sini bi a wɔatoto 43ma ɔgye wee wɔ wɔn anim hɔ ara.\n44Na ɔka kyerɛɛ wɔn sɛ, “Yei ne me nsɛm a meka kyerɛɛ mo ɛberɛ a na me ne mo wɔ hɔ no sɛ, ɛsɛ sɛ biribiara a wɔatwerɛ afa me ho wɔ Mose Mmara ne Adiyifoɔ nwoma ne Nnwom mu no ba mu.”\n45Afei, ɔbuee wɔn adwene mu ma wɔtee Atwerɛsɛm a ɛfa ne ho no ase. 46Ɔka kyerɛɛ wɔn sɛ, “Wɔatwerɛ sɛ, ɛsɛ sɛ Kristo no hunu amane na ɔwu na ne nnansa so, wasɔre afiri awufoɔ mu. 47Na wɔbɛfiri aseɛ wɔ Yerusalem de ne din akɔka adwensakyera ne bɔnefakyɛ ho nsɛm akyerɛ amansan. 48Mone yeinom nyinaa ho adansefoɔ. 49Mɛsoma Honhom Kronkron no na waba mo so sɛdeɛ mʼAgya hyɛɛ ho bɔ no. Na monnkɔ baabiara; montena ha nkɔsi sɛ Honhom Kronkron no de tumi a ɛfiri ɔsoro no bɛba abɛhyɛ mo ma.”\n50Yesu ne asuafoɔ no bɔɔ anan kɔduruu Betania kurotia na ɔmaa ne nsa so hyiraa wɔn. 51Ɔgu so rehyira wɔn no, wɔmaa no so kɔɔ ɔsoro. 52Na wɔsɔree no de anigyeɛ sane kɔɔ Yerusalem. 53Na daa wɔwɔ asɔredan no mu hɔ yi Onyankopɔn ayɛ.\nASCB : Luka 24


ኢሳይያስ 14 NASV – Yesaia 14 AKCB | Biblica\nኢሳይያስ 14 NASV – Yesaia 14 AKCB\n1Awurade behu Yakob mmɔbɔ;\nɔbɛsan afa Israel\nna ɔbɛbɔ wɔn atenase wɔ wɔn ankasa asase so.\nAnanafo bɛba abɛka wɔn ho\nna wɔne Yakobfi aka abɔ mu.\nde wɔn aba wɔn ankasa atenae.\nNa Israelfi bɛfa amanaman no ayɛ wɔn de\nWɔbɛyɛ wɔn a wɔyɛɛ wɔn nnommumfo no nnommum\nna wobedi wɔn sohwɛfo so.\n3Na da a Awurade bɛma mo ɔhome afi amanehunu, ahoyeraw ne nkoasom dennen mu no, 4mubedi Babiloniahene ho fɛw se:\nhwɛ sɛnea sohyɛfo no aba nʼawie!\nne sɛnea nʼabufuw nso to atwa!\n5Awurade abubu otirimɔdenfo no abaa mu,\nsodifo ahempema no,\n6nea abufuw mu no ɔde bobɔɔ wɔn\nna abufuwhyew mu otintim wɔn so a ahomegye nni mu\nde brɛɛ amanaman no ase no.\n7Nsase no nyinaa rehome wɔ asomdwoe mu;\n8Mpo, ɔpepaw nnua ne Lebanon sida\nnya ho anigye na wɔka se,\nduatwafo biara remmetwa yɛn.”\n9Awufo nna a ɛwɔ ase no rekeka ne ho\nabehyia wo kwan;\nɛkanyan wɔn a wɔafi mu no honhom\nwɔn a na wɔyɛ akannifo wɔ wiase\nɛma wɔsɔre fi wɔn nhengua so,\n10Wɔn nyinaa begye so,\nwɔbɛka akyerɛ wo se,\n“Wo nso woayɛ mmerɛw sɛ yɛn;\n11Wo kɛseyɛ nyinaa wɔde aba ɔda mu,\nne huuyɛ a efi wo asanku no;\nwɔde nsaammoa asɛw kɛtɛ ama wo\nna asunson akata wo so.\n12Sɛnea wufi ɔsoro abɛhwe fam,\nanɔpa nsoromma, adekyee babarima!\nwo a na kan no wobrɛ amanaman ase!\n13Wokaa no wo koma mu se,\n“Mɛforo akɔ ɔsoro;\nmɛma mʼahengua so\nmɛtena ase adi hene wɔ ahyiae bepɔw so,\nnea ɛkorɔn pa ara wɔ bepɔw kronkron no so.\n15Nanso wɔde wo abɛto ɔda mu,\namoa donkudonku ase tɔnn.\n16Wɔn a wuhu wo no hwɛ wo haw,\nwodwen nea ato wo no ho bisa se,\n“Ɛnyɛ ɔbarima a ɔwosow asase\nna ɔmaa ahenni ho popoe,\n17ɔbarima a ɔmaa wiase dan nweatam,\nnea ɔdan ne nkuropɔn butuwii\nna wamma ne nneduafo ankɔ wɔn nkyi no ni?”\n18Amanaman ahemfo no nyinaa wɔadeda wɔn\nobiara wɔ ne da mu.\n19Nanso wɔapam wo afi wo da mu\nte sɛ dubaa a wɔapo;\nwɔde wɔn a wɔatotɔ akata wo so,\nwɔn a wɔtɔɔ wɔ afoa ano,\nwɔn a wosian kɔ abo amoa mu,\nte sɛ funu a wɔatiatia so,\nefisɛ woasɛe wʼasase\nna wakunkum wo nkurɔfo.\nOtirimɔdenfo asefo no\nwɔrenkae wɔn bio. Wo babarima renni wʼade sɛ ɔhene.\n21Siesie faako a wobekunkum ne mmabarima\n“Metwa ne din ne ne nkae,\nne mma ne ne nenanom afi Babilonia ho,”\n23“Mɛdan no ayɛ faako a mpatu wɔ\nmede ɔsɛeprae bɛpra no,”\nNkɔmhyɛ A Etia Asiria\n24Asafo Awurade aka ntam se,\n“Nokware, sɛnea mahyehyɛ no, saa ara na ɛbɛyɛ,\nna sɛnea masusuw no, ɛrensesa.\nmetiatia no so me mmepɔw so.\nObeyi ne konnua afi me nkurɔfo so,\nna nʼadesoa nso afi wɔn so.”\n26Eyi ne nhyehyɛe a wɔayɛ ama wiase nyinaa;\neyi ne nsa a wɔateɛ wɔ aman nyinaa so.\n27Na sɛ Asafo Awurade ayɛ nʼadwene a hena na obesiw no kwan?\nNa sɛ wateɛ ne nsa, hena na obesianka no?\nNkɔmhyɛ A Etia Filistifo\n28Saa adehu yi baa afe a ɔhene Ahas wui no:\n29Munnni ahurusi, mo Filistifo,\nsaa ɔwɔ no ase na ahurutoa befi aba,\nna nʼaba bɛyɛ ɔwɔ a ne ho yɛ hare na nʼano wɔ bɔre.\n30Ahiafo mu hiani benya didibea,\nna mmɔborɔni bɛda asomdwoe mu.\nNanso wʼasefo de, mede ɔkɔm bɛtɔre wɔn ase;\nebekunkum wo nkae no.\n31Twa adwo, kurow pon! Su teɛ mu kuropɔn!\nmunguan, mo Filistifo!\nWusiw kumɔnn bi fi atifi fam reba,\n32Mmuae bɛn na wɔde bɛma\nsaa ɔman no ananmusifo?\n“Awurade de Sion atim hɔ,\nne mu na nʼamanehunufo benya guankɔbea.”\nAKCB : Yesaia 14


2. Korinter 10 LB - 2 Korintofoɔ 10 ASCB\n2 Korintofoɔ 10:1-18\n1Me, Paulo a sɛ mewɔ mo nkyɛn a meyɛ mmerɛ na sɛ menni mo nkyɛn nso a me koko yɛ duru ma mo no, me na metu saa fo yi. Mesrɛ me Kristo a ɔyɛ ɔyamyɛfoɔ no din mu sɛ: 2Sɛ meba hɔ a, monnhyɛ me mma menkasakasa mo anim. Menim yie sɛ me bo bɛtumi ayɛ duru wɔ nnipa a wɔka sɛ ewiase adwene na yɛde di dwuma no no so. 3Ɛyɛ nokorɛ sɛ, yɛte ewiase, nanso yɛnnyina wiasesɛm so wɔ yɛn ko mu. 4Akodeɛ a yɛde ko no mfiri ewiase. Ɛyɛ Onyankopɔn akodeɛ a ano yɛ den a yɛbɛtumi de asɛe atamfoɔ mpampim a wɔabobɔ. Yɛsɛe akyinnyehunu. 5Yɛsɛe akwansideɛ biara a ɛtia Onyankopɔn ho nimdeɛ no. Yɛto adwene biara nnareka ma wɔtie Kristo. 6Sɛ mo setie wie pɛyɛ na obi sane yɛ asoɔden ɛkwan biara so a, yɛbɛtwe nʼaso.\n7Sɛdeɛ nneɛma te no ara na mohunu. Obi wɔ hɔ a ɔkari ne ho ka sɛ, ɔyɛ Kristo dea? Onii no nkari ne ho bio nhwɛ ɛfiri sɛ, yɛn nso yɛyɛ Kristo dea sɛdeɛ ɔno nso yɛ ne dea no. 8Ɛnyɛ me aniwu sɛ aba sɛ mede tumi a Awurade de ama me sɛ memfa nhwɛ mo na monnyini no bɛhoahoa me ho. 9Mempɛ sɛ modwene sɛ mede me nkrataa a matwerɛ mo no rehunahuna mo. 10Obi bɛka sɛ, “Paulo nkrataa mu nsɛm no yɛ ya nanso sɛ ɔba yɛn nkyɛn nso a, ɔyɛ bɔkɔɔ na ne nsɛm nso nka hwee!” 11Ɛsɛ sɛ saa onipa no te ne ho ase sɛ, nsonsonoeɛ biara nna nsɛm a ɛwɔ yɛn nkrataa a yɛtwerɛɛ ɛberɛ a yɛnni mo nkyɛn no, ne deɛ sɛ yɛwɔ mo nkyɛn a, yɛyɛ no mu.\n12Ɛyɛ nokorɛ, yɛrentumi mfa yɛn ho ntoto wɔn a wɔfa wɔn ho sɛ wɔn asetena korɔn no ho. Saa nnipa no yɛ nkwaseafoɔ! Wɔnam wɔn ho a wɔde wɔn ho toto wɔn ho wɔn ho no so bu wɔn ho atɛn. 13Yɛn deɛ, yɛn ahohoahoa no nntra beaeɛ bi. Yɛn ahohoahoa no nntra dwuma a Onyankopɔn atu yɛn sɛ yɛnyɛ a mo mu adwumayɛ ka ho no. 14Esiane sɛ mowɔ saa tebea no mu enti, yɛbaa mo nkyɛn bɛkaa Asɛmpa a ɛfa Kristo ho no a yɛantra. 15Yei enti yɛmmfa adwuma a nkurɔfoɔ ayɛ nhoahoa yɛn ho te sɛ yɛn ara na yɛyɛeɛ. Deɛ yɛrepɛ ne sɛ mo gyidie ase bɛtim na ɛnam so ama yɛatumi ayɛ mo mu adwuma a yɛntra beaeɛ a Onyankopɔn ahyɛ no. 16Na yɛnam so atumi aka Asɛmpa wɔ aman foforɔ so a yɛremfa adwuma a ɔfoforɔ ayɛ no nhoahoa yɛn ho. 17Atwerɛsɛm no ka sɛ, “Obiara a ɔpɛ sɛ ɔhoahoa ne ho no nhoahoa no wɔ adeɛ a Awurade ayɛ mu.” 18Ɛfiri sɛ, ɛnyɛ ka a onipa bɛka ne ho asɛm pa no na ɛma Onyankopɔn gye no to mu, na mmom onipa a Onyankopɔn no ara bɛka ne ho asɛm pa no na ɔgye no to mu.\nASCB : 2 Korintofoɔ 10


Mateo 21 - Nkwa Asem (NA-TWI) | Biblica\nMateo 21 - Nkwa Asem (NA-TWI)\n1Aka kakra na Yesu ne n’asuafo no adu Yerusalem no, wɔbɛnee kurow bi a wɔfrɛ no Betfage a ɛwɔ Ngo Bepɔw no so hɔ no. Ɛhɔ na Yesu somaa n’asuafo no mu baanu sɛ, wonni kan nkɔ.\n2 Ɔka kyerɛɛ wɔn se, “Sɛ mudu hɔ a, mubehu sɛ wɔasa afurum bi ne ne ba hama. Monsan wɔn na momfa wɔn mmrɛ me. 3 Sɛ obi bisa mo se, dɛn na moreyɛ a, monka nkyerɛ onii no se, ‘Wɔn ho hia Awurade’ na asɛm biara remma.”\n4 Wɔyɛɛ eyi hyɛɛ tete nkɔmhyɛ a ɛka 5 se, “Monka nkyerɛ Sion babea se, wo hene reba wo nkyɛn. Odwo, na ɔte afurum ne afurum ba so” no mu den.\n6 Asuafo baanu no yɛɛ nea Yesu ka kyerɛɛ wɔn no. 7 Wɔde mmoa no brɛɛ no no, wɔde wɔn ntama sesɛw afurum no so, maa Yesu tenaa ne so. 8 Nnipadɔm a wɔwɔ hɔ no bi de wɔn ntama sesɛw ɔkwan a ɔde aboa no nam so no so. Ebinom nso bubuu nnubaa, de sesɛw ɔkwan no mu saa ara. 9 Dɔm no tu teɛe, de osebɔ teɛteɛɛm se, “Hosiana, Dawid Ba! Nhyira ne nea ɔnam Awurade din mu reba no. Hosiana wɔ soro nohɔ!”\n10 Bere a oduu Yerusalem no, kurow no nyinaa bɔɔ twi. Ɛhɔfo no bisae se, “Na hena ni?”\n11 Nnipadɔm no buae se, “Ɛyɛ Yesu, odiyifo a ofi Nasaret a ɛwɔ Galileaman mu no.”\n12 Yesu fii hɔ no, ɔkɔɔ asɔrefi. Oduu hɔ no, ɔpamoo aguadifo a wɔwɔ hɔ no nyinaa kaa sikasesafo apon nyinaa guu fam, bubuu apata a wɔtɔn mmorɔnoma wɔ mu no nyinaa gui.\n13 Yesu ka kyerɛɛ wɔn se, “Kyerɛwsɛm no ka se, ‘M’asɔrefi yɛ beae a wɔbɔ mpae.’ Nanso, mo de, mode hɔ ayɛ akorɔmfo atenae.”\n14 Afei, anifuraefo ne mmubuafo baa ne nkyɛn wɔ asɔrefi hɔ, ma ɔsaa wɔn nyinaa yare. 15 Nanso, bere a asɔfo mpanyin ne Yudafo mpanyin bi huu anwonwade yi, na wɔtee nso sɛ, mmofra nkumaa a wɔwɔ asɔrefi hɔ reteɛteɛm se, “Nhyira nka Dawid Ba no” no, anyɛ wɔn dɛ. Enti, wobisaa Yesu se, “Wote nsɛm a mmofra no reka no anaa?”\n16 Yesu buae se, “Yiw. Na monkenkanee saa Kyerɛwsɛm a ɛka se, ‘Mmotafowa mpo bɛkamfo no’ no da, anaa?”\n17 Afei ofii hɔ san kɔɔ Betania kɔdaa hɔ.\nYesu dome aduaba bi\n18 Ade kyee anɔpa a ɔresan akɔ Yerusalem no, ɔkɔm dee no. 19 Ohui sɛ akutu bi si ɔkwan ho baabi. Ɔkɔɔ hɔ kɔhwɛɛ sɛ akutu no bi wɔ so ana, nanso oduu hɔ no, ohui sɛ ahaban nko ara na ɛwɔ so. Ɔdomee aduaba no se, “Efi nnɛ, worensow aba bio!” Ɛhɔ ara, akutu dua no wui.\n20 Asɛm yi yɛɛ Yesu asuafo no nwonwa ma wobisaa no se, “Na ɛyɛɛ dɛn na akutu no so ahaban poo ntɛm saa?”\n21 Yesu nso buaa wɔn se, “Nokwarem, sɛ mowɔ gyidi a enhinhim a, mubetumi ayɛ ade koro yi ara bi, anaa nea ɛkyɛn saa mpo. Anka mubetumi aka akyerɛ Ngo Bepɔw yi se, ‘Tutu kogu po mu’, na ebetutu akogu mu nso. 22 Biribiara a mode gyidi bebisa wɔ mpaebɔ mu no, mo nsa bɛka.”\n23 Yesu san kɔɔ asɔrefi hɔ a ɔrekyerɛkyerɛ no, asɔfo mpanyin ne Yudafo mpanyin baa ne nkyɛn bebisaa no tumi ko a ogyina so pamoo aguadifo ne sikasesafo no fii asɔrefi hɔ no.\n24 Yesu kae se, “Merebebisa mo asɛm baako bi, na mummua me ansa. 25 Onyankopɔn na ɔsomaa Yohane Osuboni, anaa ɛnyɛ ɔno?” Wɔdwennwenee ho kae se, “Sɛ yɛka se, ‘Efi Onyankopɔn’ a, wobebisa yɛn nea enti a, yɛannye nea Yohane kae no anni. 26 Na sɛ yɛka se, ‘Ɛnyɛ Onyankopɔn na ɔsomaa no’ nso a, dɔm no bɛhaw yɛn, efisɛ, wɔn nyinaa nim sɛ Yohane yɛ odiyifo.” 27 Enti, wɔn mmuae a wɔmae ara ne sɛ “Yennim!” Ɛhɔ ara na Yesu nso kae se, “Sɛ munnim de a, me nso meremmua mo.”\n28 Yesu kae se, “Saa asɛm a merebɛka yi, mudwen ho dɛn? Ɔbarima bi wɔ mmabarima baanu. Ɔka kyerɛɛ wɔn mu panyin no se, ‘Me ba, nnɛ kɔ m’afum na kɔyɛ adwuma wɔ hɔ.’ 29 Ne ba no kae se, ‘Merenkɔ,’ nanso akyiri yi, ɔsesaa n’adwene na ɔkɔe. 30 Afei agya no ka kyerɛɛ akumaa no se, ‘Wo nso kɔ.’ Ɔno nso kae se, ‘Agya, mate, mɛkɔ.’ Nanso wankɔ. 31 Saa mmofra baanu yi mu hena na otiee n’agya asɛm?” Wobuae se, “Ne ba panyin no.” Afei Yesu kyerɛɛ asɛm no ase se, “Akyinnye biara nni ho sɛ nnebɔnyɛfo ne nguamanfo bɛkɔ ɔsoro ahenni mu ansa na moakɔ. 32 Efisɛ, Osuboni Yohane ka kyerɛɛ mo se, monsakra mo su na monkɔ Onyankopɔn nkyɛn nanso, moansakra, maa nnebɔneyɛfo ne nguamanfo sakraa wɔn su. Na muhuu nea ɛbae no koraa, moannye anni, enti moansakra.”\n33 Yesu buu wɔn bɛ foforo bi se, “Da bi, ɔbarima bi a ɔwɔ mmɛfuw a wagye ban afa ho, na watu amoa a wokyi ngo wɔ mu, de afuw no gyaw akuafo bi. Eyi akyi no, otuu kwan kɔɔ ɔman foforo bi so.\n34 “Eduu bere a mmɛ no beree a, ɛsɛ sɛ wonu no, ɔsomaa ne ho nnipa baa akuafo no hɔ sɛ wommegye ne kyɛfo mmrɛ no. 35 Woduu hɔ ara pɛ na akuafo no tow hyɛɛ nnipa no so, boroo ɔbaako, kum ɔbaako, ɛnna wosiw ɔbaako nso abo.\n36 “Afei, ɔsan somaa nnipa a wɔn dodow sen wɔn a ɔsomaa wɔn kan no sɛ wɔnkɔ akuafo no nkyɛn, nanso, asɛm koro no ara bi na esii. 37 Eyi akyi, ɔsomaa ɔno ankasa ne ba akuafo no nkyɛn susuwii sɛ, wɔde nidi bɛma no.\n38 “Nanso, akuafo no hui sɛ, ne ba no afiti reba pɛ, wɔfaa ne ho adwene kae se, ‘Ɔdedifo no na ɔreba no; momma yenkum no, na yɛmfa afuw no!’ 39 Ɛhɔ ara, wɔtwee no fii afuw no mu kokum no too baabi.\n40 “Sɛ afuw wura no san ba a, mugye di sɛ dɛn na ɔbɛyɛ saa akuafo no.?”\n41 Yudafo mpanyin no buae se, “Ɔno nso bekum saa atirimɔdenfo no, na ɔde afuw no ama akuafo foforo a wɔde ne kyɛfa bɛma no bere a ɛsɛ mu.”\n42 Yesu bisaa wɔn bio se, “Monkan Kyerɛwsɛm no mu da se, ‘Ɔbo a adansifo apo no, ɛno ara na abɛyɛ ɔdan no tweatibo.’ Eyi yɛ Awurade dwumadi no bi, na ayɛ yɛn ani so anwonwasɛm yi no?”\n43 “Nea mereka ara ne sɛ, wobegye Onyankopɔn Ahenni no afi mo nsam de akɔma ɔman foforo a wɔbebu n’afude no ho nkontaa pa akyerɛ no. 44 Wɔn a wɔbɛhwe saa nokware botan yi so no mu bebubu, na nea nokware botan no nso bɛhwe ne so no bɛpɛkyɛw.”\n45 Bere a asɔfo mpanyin ne Yudafo mpanyin no tee ase sɛ Yesu asɛm a ɔreka no fa wɔn ho no, 46 wɔpɛe sɛ wɔyɛ no bɔne, nanso na wosuro dɔm no, efisɛ, na wɔagye Yesu atom sɛ ɔyɛ odiyifo.\nNA-TWI : Mateo 21


Yohane 12 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 12:1-50\nMaria hwiee ngo guu Yesu nan ho (1-11)\nYesu de nkonimdi kowuraa Yerusalem (12-19)\nYesu kaa ne wu ho asɛm (20-37)\nGyidi a Yudafo annya no maa nkɔmhyɛ bi baa mu (38-43)\nYesu begyee wiase nkwa (44-50)\n12 Bere a aka nnansia ama Twam no adu no, Yesu baa Betania; ɛhɔ na na Lasaro+ a Yesu nyan no fii awufo mu no te. 2 Enti wɔyɛɛ anwummere aduan maa no wɔ hɔ, na na Marta resom wɔn.+ Lasaro de, na ɔka wɔn a wɔne no redidi no ho.* 3 Ɛnna Maria faa ngo huamhuam a ne bo yɛ den paa, nardo ngo huamhuam papa bi, bɛyɛ toa baako.* Na ohwie guu Yesu nan ho, na ɔde ne ti nwi popae. Na ngo huamhuam+ no gyee ofie hɔ nyinaa. 4 Nanso Yuda Iskariot+ a na ɔyɛ asuafo no mu baako, a na ɔrebeyi no ama no kae sɛ: 5 “Adɛn nti na wɔantɔn ngo huamhuam yi annye denare* 300 amfa amma ahiafo?” 6 Ɛnyɛ sɛ na odwen ahiafo ho nti na ɔkaa saa, mmom na ɔyɛ ɔkorɔmfo. Ná sika adaka no wɔ ne nkyɛn, na na ɔtaa wiawia sika a wɔde gu mu no bi. 7 Ɛnna Yesu kae sɛ: “Munnyaa no mma ɔnyɛ amanne yi mma da a wobesie me.+ 8 Ahiafo de, wɔwɔ mo nkyɛn daa,+ na me de, ɛnyɛ daa na mɛwɔ mo nkyɛn.”+ 9 Na nnipadɔm bi a wɔyɛ Yudafo hui sɛ Yesu wɔ hɔ, na wɔbaa hɔ. Ɛnyɛ Yesu nko ara nti na wɔbaa hɔ, na mmom wɔbɛhwɛɛ Lasaro a onyan no fii awufo mu+ no nso. 10 Afei asɔfo mpanyin no bɔɔ pɔw sɛ wobekum Lasaro nso, 11 efisɛ ɔno nti, Yudafo bebree kɔɔ hɔ, na wogyee Yesu dii.+ 12 Ɛda a edi hɔ no, nnipadɔm kɛse a wɔbaa afahyɛ no ase no tee sɛ Yesu reba Yerusalem. 13 Enti wɔfaa berɛw, na wopue kohyiaa no. Ɛnna wofii ase teɛteɛɛm sɛ: “Yɛsrɛ wo gye no! Nhyira ne nea ɔba wɔ Yehowa* din mu!+ Nhyira ne Israel Hene+ no!” 14 Na Yesu huu afurum ba bi, na ɔtenaa no so,+ sɛnea wɔakyerɛw sɛ: 15 “Sion babea, nsuro. Hwɛ! Wo hene reba; ɔte afurum ba so.”+ 16 Mfiase no, n’asuafo no ante eyinom ase. Nanso bere a wɔhyɛɛ Yesu anuonyam+ no, wɔkaee sɛ, na wɔakyerɛw eyinom afa ne ho, na wɔyɛ maa no.+ 17 Na nnipadɔm a na wɔka ne ho bere a ɔfrɛɛ Lasaro fii ɔda+ no mu na onyan no fii awufo mu no kɔɔ so dii adanse.+ 18 Ɛno nso nti na nnipadɔm no kohyiaa Yesu no, efisɛ na wɔate sɛ wayɛ saa sɛnkyerɛnne yi. 19 Ɛnna Farisifo no kekae sɛ: “Moahu? Morentumi nyɛ ho hwee. Hwɛ! Wiase nyinaa atu adi n’akyi.”+ 20 Yɛreka yi, nnipa a na wɔaba sɛ wɔrebɛsom wɔ afahyɛ no ase no, na Greecefo bi ka ho. 21 Saa Greecefo yi baa Filipo+ nkyɛn, Filipo a na ofi Betsaida a ɛwɔ Galilea no, na wofii ase srɛɛ no sɛ: “Owura, yɛpɛ sɛ yehu Yesu.” 22 Filipo kɔka kyerɛɛ Andrea, na Andrea ne Filipo kɔka kyerɛɛ Yesu. 23 Na Yesu ka kyerɛɛ wɔn sɛ: “Bere no aso sɛ wɔhyɛ onipa Ba no anuonyam.+ 24 Nokware, nokware, mereka akyerɛ mo sɛ, sɛ hwiit* aba baako antɔ fam anwu a, ɛda so ara yɛ baako; na sɛ ewu+ a, ɛsow aba pii. 25 Obiara a ɔpɛ ne nkwa* no, ɔsɛe no, na nea ɔtan ne nkwa*+ wɔ wiase yi mu no, ɔbɛbɔ ho ban de akɔ daa nkwa+ mu. 26 Sɛ obi pɛ sɛ ɔsom me a, ma onni m’akyi. Na baabi a mewɔ no, ɛhɔ na me somfo nso bɛba.+ Sɛ obi pɛ sɛ ɔsom me a, Agya no bedi no ni. 27 Seesei me ho yeraw me,*+ na dɛn na menka? Agya, gye me fi saa bere* yi mu.+ Nanso eyi nti na maba bere* yi mu. 28 Agya, hyɛ wo din anuonyam.” Ɛnna nne+ bi fi soro bae sɛ: “Mahyɛ no anuonyam, na mɛsan ahyɛ no anuonyam bio.”+ 29 Nnipadɔm a wogyina hɔ no tee, na wofii ase kae sɛ aprannaa abom. Ebinom nso kae sɛ: “Ɔbɔfo akasa akyerɛ no.” 30 Yesu kae sɛ: “Ɛnyɛ me nti na nne yi bae, na mmom mo ntia. 31 Seesei wɔrebu wiase yi atɛn; seesei wɔrebeyi nea odi wiase yi so+ no afi hɔ.+ 32 Na me de, sɛ wɔma me so fi asaase so+ a, mɛtwe nnipa ahorow nyinaa bi aba me nkyɛn.” 33 Ɔkaa eyi de kyerɛɛ owu ko a na ɔrebewu.+ 34 Enti nnipadɔm no ka kyerɛɛ no sɛ: “Yɛte fii Mmara no mu sɛ Kristo no wɔ hɔ daa.+ Adɛn nti na woreka sɛ ɛsɛ sɛ wɔma onipa Ba no so?+ Onipa Ba bɛn na woreka ne ho asɛm yi?” 35 Ɛnna Yesu ka kyerɛɛ wɔn sɛ: “Hann no bɛtena mo mu kakra. Bere a mowɔ hann yi, monnantew, na esum anni mo so; obiara a ɔnam sum mu no nnim baabi a ɔrekɔ.+ 36 Bere a mowɔ hann yi, munnye hann no nni, na moayɛ hann no mma.”+ Bere a Yesu kaa eyinom no, ofii hɔ kɔe, na ɔde ne ho siee wɔn. 37 Ɛwom sɛ na wayɛ nsɛnkyerɛnne bebree wɔ wɔn anim, nanso na wonnye no nni. 38 Ɛmaa asɛm a odiyifo Yesaia kae no baa mu. Ɔkae sɛ: “Yehowa,* hena na wagye nea wate afi yɛn nkyɛn no adi?+ Na hena na wɔayi Yehowa* basa akyerɛ no?”+ 39 Yesaia san kaa nea enti a wɔantumi annye anni no. Ɔkae sɛ: 40 “Wafura wɔn ani, na wama wɔn koma ayɛ den, sɛnea ɛbɛyɛ a wɔremfa wɔn ani nhu, na wɔremfa wɔn koma nte ase, na wɔansakra amma mansa wɔn yare.”+ 41 Yesaia kaa eyinom efisɛ ohuu Kristo no anuonyam, na ɔkaa ne ho asɛm.+ 42 Eyi nyinaa akyi no, nnipa pii, a sodifo mpo ka ho, gyee no dii,+ nanso Farisifo no nti, wɔampae mu anka, sɛnea ɛbɛyɛ a wɔrentu wɔn mfi hyiadan no mu;+ 43 efisɛ na wɔpɛ nnipa anuonyam mmom sen Onyankopɔn anuonyam.+ 44 Na Yesu maa ne nne so kae sɛ: “Obiara a ogye me di no, ɛnyɛ me nko na ogye me di, na mmom ogye nea ɔsomaa me no nso di;+ 45 na obiara a ohu me no, ohu Nea ɔsomaa me no nso.+ 46 Maba sɛ hann wɔ wiase,+ na obiara a ogye me di no antena sum mu.+ 47 Sɛ obi te me nsɛm na wanni so a, mimmu no atɛn; efisɛ mamma sɛ merebebu wiase atɛn, na mmom mebae sɛ merebegye wiase nkwa.+ 48 Obiara a ommu me, na onni m’asɛm so no wɔ obi a obebu no atɛn. Asɛm a maka no, ɛno na ebebu no atɛn ɛda a edi akyiri no. 49 Efisɛ ɛnyɛ me ara na mede me pɛ kasae, na mmom Agya a ɔsomaa me no, ɔno ara na wakyerɛ me nea menka ne nea menkyerɛkyerɛ.*+ 50 Afei nso, minim sɛ nea wakyerɛ me* no ma daa nkwa.+ Enti nea meka biara, ɛyɛ nea Agya no aka akyerɛ me sɛ menka no ara.”+\n^ Anaa “na ɔka wɔn a wɔne no te adidipon ho no ho.”\n^ Nt., “nkaribo baako.” Kyerɛ sɛ, Romafo nkaribo baako, bɛyɛ gram 327. Hwɛ Nkh. B14.\n^ Anaa “me kra ho yeraw no.”\n^ Nt., “ɔno ara na wama me nea menka ne nea menkyerɛkyerɛ no ho ahyɛde.”\n^ Nt., “n’ahyɛde.”


1 Chronicles 13 KJV - 1 Berɛsosɛm 13 ASCB\n1 Berɛsosɛm 13:1-14\n1Dawid ne ne mpanimfoɔ a nʼasraafoɔ asahene ne mmapɔmma nyinaa ka ho, tuu agyina. 2Na ɔkasa kyerɛɛ Israelfoɔ a wɔahyia hɔ no nyinaa sɛ, “Sɛ mopene so na sɛ ɛyɛ Awurade yɛn Onyankopɔn pɛ a, momma yɛnto nkra nkɔma Israelfoɔ a wɔwɔ ɔman no afanan nyinaa a asɔfoɔ ne Lewifoɔ a wɔwɔ nkuro so ne adidibea ka ho. Momma yɛnto nsa mfrɛ wɔn, na wɔmmɛka yɛn ho. 3Ɛberɛ aduru sɛ yɛsane de yɛn Onyankopɔn Apam Adaka no ba, ɛfiri sɛ, Saulo ahennie ɛberɛ so no, yɛampɛ anhwɛ.” 4Badwa no penee saa asɛm yi so ɛfiri sɛ, wɔhunuu sɛ, wɔyɛ saa a, ɛyɛ.\n5Enti, Dawid frɛɛ nnipa a wɔwɔ Israel nyinaa, ɛfiri ɔman no tire kɔsi tire, sɛ wɔmmɛka ne ho na wɔmfa Onyankopɔn Apam Adaka no mfiri Kiriat-Yearim mmra. 6Afei, Dawid ne Israelfoɔ no nyinaa kɔɔ Baala a na wɔfrɛ no Kiriat-Yearim a ɛwɔ Yuda no sɛ wɔrekɔfa Onyankopɔn Apam Adaka a wɔde ahyɛ Kerubim ntam na Awurade din da so no aba.\n7Wɔde Onyankopɔn Apam Adaka no sii teaseɛnam foforɔ so de firii Abinadab fie a Usa ne Ahio rekyerɛ ɛkwan. 8Dawid ne Israelfoɔ nyinaa firii wɔn ahoɔden mu too nnwom, bɔɔ mmɛn ahodoɔ a ebi yɛ asankuo, mmɛnta, mpintin, nnawuro ne ntotorobɛnto dii ahurisie wɔ Onyankopɔn anim.\n9Nanso wɔduruu Nakon ayuporobea no, anantwie no anan totoeɛ maa Usa tenee ne nsa sɛ ɔretene Apam Adaka no. 10Ɛhɔ na Awurade abufuo sɔre tiaa Usa maa ɔwuiɛ ɛfiri sɛ, ɔde ne nsa aka Apam Adaka no. Enti Usa wuu wɔ Onyankopɔn anim hɔ ara.\n11Dawid bo fuiɛ, ɛfiri sɛ Awurade abufuo atia Usa. Ɔtoo beaeɛ hɔ edin Peres-Usa a wɔda so frɛ hɔ saa de bɛsi ɛnnɛ.\n12Afei, na Dawid suro Onyankopɔn, na ɔbisaa sɛ, “Ɛbɛyɛ dɛn na matumi de Onyankopɔn Apam Adaka yi aba abɛhwɛ so?” 13Enti, Dawid yɛɛ nʼadwene sɛ ɔnna mfa Apam Adaka no nkɔ Dawid kuro no mu. Mmom, ɔde kɔɔ Gatni, Obed-Edom fie wɔ Gat. 14Onyankopɔn Apam Adaka no sii Obed-Edom abusuafoɔ nkyɛn abosome mmiɛnsa. Na Awurade hyiraa no ne ne fiefoɔ nyinaa.\nASCB : 1 Berɛsosɛm 13


Awofo, Mommoa Mo Mma Ma Wonnya Gyidi sɛ Onyankopɔn Wɔ Hɔ | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mmerante ne mmaabun . . . Momma wonyi Yehowa din ayɛ.”—DW. 148:12, 13.\nNNWOM: 88, 115\nAdɛn nti na ɛho hia paa sɛ wuhu wo mma yiye?\nWobɛyɛ dɛn de mfatoho adi dwuma yiye wɔ wo nkyerɛkyerɛ mu?\nAdɛn nti na ɛsɛ sɛ wunya gyidi ne abotare na wobɔ mpae?\n1, 2. (a) Asɛnnennen bɛn na awofo hyia, na wɔbɛyɛ dɛn adi ho dwuma? (b) Nsɛntitiriw nnan bɛn na yɛrebesusuw ho?\nAWAREFO bi a wɔwɔ France kae sɛ: “Yegye Yehowa di, nanso ɛno nkyerɛ sɛ yɛn mma nso begye no adi.” Wɔkae sɛ: “Gyidi nyɛ ade a wɔde wo yɛn. Nkakrankakra na yɛn mma de nya gyidi.” Onua bi a ɔyɛ Australiani kyerɛwee sɛ: “Adwuma a ɛbɛyɛ sɛ ɛyɛ den sen biara a wobɛyɛ wɔ w’asetenam ne sɛ wobɛboa wo ba ma wanya gyidi wɔ ne komam. Ɛsɛ sɛ wode nea wowɔ biara yɛ adwuma. Ebia ɛbɛyɛ wo sɛ woama asɛm bi a wo ba bisaa wo ho mmuae ma wate ase. Nanso akyiri yi, wobɛhwɛ na wasan abisa wo asɛm koro no ara! Sɛ wo ba bisa wo asɛm bi na woma no mmuae na ɔka sɛ wate ase nnɛ a, ɛnkyerɛ sɛ ɔkyena obegye mmuae koro no ara atom. Nneɛma bi wɔ hɔ a, ɛho behia sɛ wokyerɛkyerɛ mu kyerɛ no mpɛn pii.”\n2 Sɛ woyɛ ɔwofo a, ɛyɛ a wote nka sɛ worentumi nkyerɛkyerɛ wo mma anaa wuntumi ntete wɔn mma wɔmmɛyɛ mmarima ne mmea a wɔwɔ gyidi? Nokwasɛm ne sɛ, sɛ ɛkaa yɛn ankasa nyansa a, anka yɛn mu biara rentumi nyɛ saa adwuma no! (Yer. 10:23) Nanso, sɛ yɛma Onyankopɔn kyerɛ yɛn kwan a, yebetumi ayɛ. Hwɛ nneɛma nnan a ebetumi aboa wo ma woatete wo mma ma wɔanya gyidi: (1) Hu wo mma yiye. (2) Fi wo komam kyerɛkyerɛ wɔn. (3) Fa mfatoho a ɛfata yɛ adwuma. (4) Nya abotare na bɔ mpae.\nHU WO MMA YIYE\n3. Awofo bɛyɛ dɛn asuasua nhwɛso a Yesu yɛe wɔ wɔn nkyerɛkyerɛ mu?\n3 Ná Yesu nsuro sɛ obebisa n’akyidifo no adwene wɔ nea wogye di ho. (Mat. 16:13-15) Suasua ne nhwɛso no. Ɛyɛ papa paa sɛ wo ne wo mma bɛbɔ nkɔmmɔ bere a wo ne wɔn abom reyɛ ade. Sɛ woyɛ saa a, ebetumi ama wɔaka wɔn komam nsɛm akyerɛ wo a wonsuro. Nea mubetumi abɔ ho nkɔmmɔ no bi ne biribiara a wɔnte ase yiye anaa biribiara a wɔn adwenem yɛ wɔn nãã wɔ ho. Onua bi a wadi mfe 15 a ɔwɔ Australia kyerɛwee sɛ: “Me papa taa ne me bɔ me gyidi ho nkɔmmɔ, na ɔboa me ma midwinnwen nneɛma ho. Ɛyɛ a obisa me sɛ: ‘Dɛn na Bible ka?’ ‘Wugye nea ɛka no di?’ ‘Adɛn nti na wugye di?’ Ɔpɛ sɛ me ara mede me nsɛm ma mmuae, na ɔmpɛ sɛ mede ɔno anaa me maame nsɛm ma mmuae. Bere a merenyin no, sɛ wobisa me nsɛm a, na ɛsɛ sɛ mekyerɛkyerɛ nneɛma mu kɔ akyiri.”\n4. Adɛn nti na ɛsɛ sɛ woma w’ani kũ nsɛm a wo ba bisa ho? Ma ɛho nhwɛso.\n4 Sɛ wo ba nte nkyerɛkyerɛ bi ase a, bɔ mmɔden sɛ worenteɛteɛ no anaasɛ woremma wo bo mfuw no. Nya abotare na boa no ma onsusuw asɛm no ho. Agya bi kae sɛ: “Ma w’ani nkũ nsɛm a wo ba bisa wo ho. Mmɔ ngu nka sɛ ɛho nhia. Sɛ nsɛm a obisa no ma wo ho yeraw wo mpo a, ɛnsɛ sɛ wubu w’ani gu so.” Nokwasɛm ne sɛ, ɛyɛ papa sɛ wo ba befi ne komam abisa nsɛm. Nea ɛkyerɛ ne sɛ, odwinnwen nneɛma ho, na ɔpɛ sɛ ɔte ase. Bere a Yesu dii mfe 12 no, obisaa nsɛm a emu yɛ duru. (Kenkan Luka 2:46.) Abofra bi a ɔwɔ Denmark a wadi mfe 15 kae sɛ: “Bere a meka kyerɛɛ m’awofo sɛ minnye nni sɛ yɛn som na ɛyɛ nokware som no, ɛbɛyɛ sɛ ɛhaw wɔn, nanso wɔanyɛ biribiara a ɛkyerɛ sɛ ɛhaw wɔn. Wɔde Bible buaa nsɛm a mibisaa wɔn no nyinaa.”\n5. Dɛn na awofo bɛyɛ de akyerɛ sɛ wɔn ani kũ wɔn ba gyidi ho?\n5 Hu wo mma yiye. Hu wɔn adwene, nea ɛwɔ wɔn komam, ne nea ɛhaw wɔn. Nyɛ w’adwene da sɛ esiane sɛ wɔne wo kɔ Kristofo nhyiam ne asɛnka nti, wɔwɔ gyidi. Mommɔ Yehowa som ho nkɔmmɔ bere a moabom reyɛ ade. Wo ne wo mma mmom mmɔ mpae, na wo nko ara nso bɔ bi ma wɔn. Bɔ mmɔden sɛ wubehu biribiara a ɛresɔ wɔn gyidi ahwɛ, na boa wɔn ma wontumi nnyina ano.\nFI WO KOMAM KYERƐKYERƐ\n6. Sɛ awofo de nokware a ɛwɔ Bible mu dua wɔn ankasa komam a, ɔkwan bɛn so na ɛboa wɔn ma wotumi kyerɛkyerɛ wɔn mma?\n6 Ná Yesu yɛ ɔkyerɛkyerɛfo a ɔdɔ Yehowa ne nnipa, na na n’ani gye Onyankopɔn Asɛm no ho. Enti ne nkyerɛkyerɛ kaa nkurɔfo koma. (Luka 24:32; Yoh. 7:46) Ɔdɔ a ɛte saa bɛboa awofo ma wɔn nkyerɛkyerɛ aka wɔn mma koma. (Kenkan Deuteronomium 6:5-8; Luka 6:45.) Enti awofo, munsua Bible ne yɛn Bible ho nhoma no yiye. Munsua abɔde ho ade, na monkenkan yɛn nhoma a ɛka abɔde ho nsɛm no. (Mat. 6:26, 28) Sɛ moyɛ saa a, ɛbɛma moanya Yehowa ho nimdeɛ ne anisɔ pii, na asiesie mo yiye ama moatumi akyerɛkyerɛ mo mma.—Luka 6:40.\n7, 8. Sɛ nokware a ɛwɔ Bible mu ahyɛ awofo koma mã a, dɛn na wɔbɛyɛ? Ma ɛho nhwɛso.\n7 Sɛ nokware a ɛwɔ Bible mu ahyɛ wo koma mã a, w’ani begye ho sɛ wo ne w’abusua bɛbɔ ho nkɔmmɔ. Ɛnyɛ bere a moresua ade akɔ Kristofo nhyiam anaa bere a moreyɛ abusua som nko ara na ɛsɛ sɛ mobɔ Yehowa som ho nkɔmmɔ, na mmom ɛsɛ sɛ moyɛ saa bere biara. Afei nso, ɛnsɛ sɛ nkɔmmɔ a ɛte saa yɛ nhyɛ, na mmom ɛsɛ sɛ ɛyɛ nkɔmmɔ a abusua no mufo bɔ no daa. Sɛ awarefo bi a wɔwɔ United States redi aduan bi a ɛyɛ dɛ, anaa wohu abɔde bi a ɛyɛ fɛ a, wɔne wɔn mma bɔ Yehowa ho nkɔmmɔ. Awofo no ka sɛ: “Yɛtwe yɛn mma no adwene si so sɛ, nneɛma a Yehowa yɛ ma yɛn no kyerɛ sɛ ɔdɔ yɛn na odwen yɛn ho.” Sɛ awarefo bi a wɔwɔ South Africa ne wɔn mmabea baanu reyɛ turom adwuma a, wɔtwe wɔn mma no adwene si nneɛma bi a ɛyɛ nwonwa so, te sɛ sɛnea aba fifi na enyin. Awofo no ka sɛ: “Yɛbɔ mmɔden sɛ yɛbɛma yɛn mmabea no anya nkwa ne sɛnea ɛyɛ nwonwa no ho anisɔ kɛse.”\n8 Bere a agya bi a ɔwɔ Australia babarima dii mfe du no, ɔne no kɔɔ tete nneɛma akorae bi. Agya no de hokwan no boaa ne ba no ma ɔhyɛɛ gyidi a ɔwɔ sɛ Onyankopɔn wɔ hɔ, na Onyankopɔn na ɔbɔɔ ade no mu den. Agya no ka sɛ: “Yehuu po mu mmoa bi a wɔn ase atɔre a wɔfrɛ wɔn ammonoids ne trilobites wɔ hɔ. Yehui sɛ saa mmoa no ho yɛ fɛ, na wodi mũ te sɛ mmoa a yehu wɔn nnɛ no ara. Enti sɛ ɛyɛ ampa sɛ biribi ketewaa a enni mũ a nkwa wom na ɛdannan bɛyɛɛ nneɛma akɛse a edi mũ paa a yehu nnɛ no a, adɛn nti na saa mmoa a na ɛwɔ hɔ teteete no di mũ na wɔn ho yɛ fɛ saa? Ɛkaa me koma paa, na me ne me ba no bɔɔ ho nkɔmmɔ.”\nFA MFATOHO A ETU MPƆN DI DWUMA\n9. Adɛn nti na mfatoho tu mpɔn, na sɛn na maame bi de yɛɛ adwuma?\n9 Yesu de mfatoho dii dwuma mpɛn pii. Mfatoho kanyan adwene, ɛka koma, na ɛma yetumi kae ade. (Mat. 13:34, 35) Mmofra tumi de wɔn adwene twa nneɛma ho mfonini paa. Enti awofo, mommɔ mmɔden mfa mfatoho nni dwuma mpɛn pii wɔ mo nkyerɛkyerɛ mu. Saa na maame bi a ɔwɔ Japan yɛe. Bere a na ne mmabarima baanu no baako adi mfe nwɔtwe na baako nso adi mfe du no, ɔne wɔn bɔɔ mframa a yɛhome ho nkɔmmɔ. Ɔkyerɛɛ wɔn sɛ, bere a Yehowa rebɔ mframa no, ɔyɛɛ no sɛnea sɛ yɛhome a ɛbɛboa yɛn, na ɛno kyerɛ sɛ odwen yɛn ho paa. Nea ɛbɛyɛ na mmofra no ate ase yiye no, ɔmaa wɔn asikre, kɔfe, ne nufusu. Afei, ɔka kyerɛɛ wɔn sɛ wɔn mu biara nyɛ kɔfe kuruwa baako mma no. Maame no kae sɛ: “Mmofra no tɔɔ wɔn bo ase paa. Bere a mibisaa wɔn nea enti a wɔampere wɔn ho no, wɔkae sɛ na wɔpɛ sɛ wɔyɛ kɔfe no sɛnea mepɛ no no ara. Meka kyerɛɛ wɔn sɛ, Onyankopɔn nso tɔɔ ne bo ase na ɔfrafraa mframa a ɛwɔ ewim no sɛnea sɛ yɛhome a ɛbɛboa yɛn.” Mfe a wɔadi no, na saa mfatoho yi na ɛbɛboa wɔn. Sɛ maame no de n’ano kɛkɛ na ɛkaa asɛm no a, anka wɔrente ase yiye saa. Akyinnye biara nni ho sɛ, mmofra no werɛ amfi saa mfatoho no da!\nWubetumi de nneɛma a atwa yɛn ho ahyia akyerɛkyerɛ wo mma ma wɔagye adi sɛ Onyankopɔn wɔ hɔ, na ɔno na ɔbɔɔ ade (Hwɛ nkyekyɛm 10)\n10, 11. (a) Mfatoho bɛn na wubetumi de aboa wo ba ma wagye adi sɛ Onyankopɔn wɔ hɔ? (Hwɛ mfonini a ɛwɔ adesua yi mfiase no.) (b) Mfatoho bɛn na woahu sɛ etu mpɔn paa?\n10 Wubetumi mpo de nneɛma a wɔde yɛ aduan aboa wo ba ma wagye adi sɛ Onyankopɔn wɔ hɔ. Wobɛyɛ no sɛn? Sɛ wotõ keeki anaa bisket a, kyerɛ wo ba no nneɛma a wode yɛe ne dwuma a emu biara di. Afei fa aduaba bi ma wo ba no. Wubetumi ama no aprɛ, na woabisa no sɛ: “Wunim sɛ nneɛma bi na wɔkeka boom de yɛɛ aprɛ yi?” Afei pae aprɛ no mu, na yi aba a ɛwom no baako ma no. Wubetumi akyerɛ no sɛ, “wɔakyerɛw” nneɛma a wɔde yɛɛ aprɛ no nyinaa wɔ aba no mu. Nanso, nsɛm a ɛwɔ aba no mu no mu dɔ sen nneɛma a wɔde yɛ aduan a wɔakyerɛkyerɛw wɔ nhoma mu no. Wubetumi abisa wo ba no sɛ: “Sɛ obi na ɔkyerɛw nneɛma a wɔde yɛɛ keeki no a, ɛnde hena na ɔkyerɛw nneɛma a emu dɔ a wɔde yɛɛ aprɛ no?” Sɛ abofra no mfe akɔ anim a, wubetumi aka akyerɛ no sɛ, nneɛma a wɔde yɛɛ aprɛ no ne aprɛ dua no nyinaa no ho nsɛm wɔ aprɛ no DNA mu. Wubetumi ne no ahwɛ mfonini a ɛwɔ The Origin of Life—Five Questions Worth Asking nhomawa no kratafa 10 kosi 20 no.\n11 Awofo pii ani gye ho sɛ wɔne wɔn mma besusuw nsɛm a wɔato din, “So Wɔbɔe?” a ɛba Nyan! mu no ho. Na sɛ wɔn mma no yɛ nkumaa a, wɔkyerɛkyerɛ nsɛm a ɛba hɔ no mu ma ɛba fam sɛnea wɔbɛte ase. Nhwɛso bi ni. Awarefo bi a wɔwɔ Denmark de wimhyɛn totoo nnomaa ho. Wɔkae sɛ: “Wimhyɛn te sɛ nnomaa. Nanso wimhyɛn betumi atow nkesua na abutuw so abobɔ wimhyɛn nketewa anaa? So ehia sɛ nnomaa nya beae titiriw bi ansa na wɔatumi asi fam? Sɛ wode dede a wimhyɛn yɛ toto anomaa sũ ho a, ɛte sɛn? Nea ɔyɛɛ wimhyɛn ne nea ɔbɔɔ nnomaa, hena na onim nyansa paa?” Sɛ woka nsɛm a ɛtete saa kyerɛ wo ba, na wubisabisa no nsɛm a ɛtɔ asom a, ebetumi aboa no ma wanya “adwempa” na ɛbɛma wagye adi sɛ Onyankopɔn wɔ hɔ.—Mmeb. 2:10-12.\n12. Ɔkwan bɛn so na mfatoho betumi aboa wo mma ma wɔagye adi sɛ Bible mu nsɛm yɛ nokware?\n12 Mfatoho a etu mpɔn nso betumi ama wo mma anya gyidi paa sɛ Bible mu nsɛm yɛ nokware. Sɛ nhwɛso no, yɛnhwɛ Hiob 26:7. (Kenkan.) Wobɛyɛ dɛn akyerɛkyerɛ mu sɛ Onyankopɔn na ɔma wɔkyerɛw saa asɛm yi? Sɛ wopɛ a, wubetumi aka akyerɛ no tẽẽ sɛ Onyankopɔn na ɔma wɔkyerɛw asɛm a ɛwɔ hɔ no. Nanso, adɛn nti na womma wo ba no ankasa nnwinnwen asɛm no ho? Ka kyerɛ wo ba no sɛ, Hiob bere so no na afiri a wɔde hwɛ ade a ɛwɔ akyirikyiri ne wimhyɛn a etumi kɔ bosome so nni hɔ. Afei ma wo ba no nkyerɛ wo sɛnea na ebetumi ayɛ den sɛ ebinom begye adi sɛ biribi a ɛyɛ kɛse te sɛ asase betumi asensɛn wim kɛkɛ anaa asensɛn baabi a hwee nni. Abofra no betumi de bɔɔl anaa ɔbo akyerɛkyerɛ mu sɛ, biribiara a emu yɛ duru rentumi nsensɛn wim kɛkɛ a biribi nkura mu anaa ensi hwee so. Mfatoho a ɛte saa betumi aboa wo ba no ma wahu sɛ Yehowa na ɔma wɔkyerɛw nokwasɛm ahorow wɔ Bible mu bere tenteenten ansa na nnipa rehu.—Neh. 9:6.\nKYERƐ MFASO A ƐWƆ BIBLE NNYINASOSƐM SO\n13, 14. Awofo bɛyɛ dɛn ama wɔn mma ahu mfaso a ɛwɔ Bible nnyinasosɛm so?\n13 Ɛho hia paa sɛ woma wo mma hu mfaso a ɛwɔ Bible nnyinasosɛm so. (Kenkan Dwom 1:1-3.) Akwan pii wɔ hɔ a wubetumi afa so ayɛ saa. Sɛ nhwɛso no, wubetumi aka akyerɛ wo mma sɛ, wɔmfa no sɛ wɔrekɔtena supɔw bi a ɛwɔ akyirikyiri so. Na ɛsɛ sɛ wɔpaw nnipa bi a wɔne wɔn bɛkɔ akɔtena hɔ. Afei bisa wɔn sɛ, “Sɛ mubetumi atena hɔ asomdwoe mu na mo ntam ayɛ kama a, suban bɛn na ɛsɛ sɛ mo mu biara nya?” Wubetumi nso ne wɔn asusuw akwankyerɛ pa a ɛwɔ Galatifo 5:19-23 no ho.\n14 Asuade titiriw mmienu na ɛwɔ saa mfatoho yi mu. Nea edi kan ne sɛ, Onyankopɔn gyinapɛn de asomdwoe ba. Nea ɛto so mmienu nso ne sɛ, Yehowa retete yɛn nnɛ ama wiase foforo no mu asetena. (Yes. 54:13; Yoh. 17:3) Wubetumi apaw osuahu bi afi yɛn nhoma ahorow no bi mu de aboa wɔn ma wɔate saa asɛm yi ase. Saa ara nso na wubetumi de nsɛm a ɛba Ɔwɛn-Aban mu a wɔato din, “Bible Tumi Sesa Nnipa” no bi ayɛ adwuma. Anaasɛ sɛ mo asafo no muni bi yɛɛ nsakrae akɛse ansa na ɔrebɛsom Yehowa a, wubetumi ato nsa afrɛ no ama wabɛka ne suahu akyerɛ mo. Nhwɛso a ɛte saa ma yehu mfaso a ɛwɔ Bible nnyinasosɛm so!—Heb. 4:12.\n15. Sɛ worekyerɛkyerɛ wo mma a, dɛn na ɛsɛ sɛ wode yɛ wo botae titiriw?\n15 Asɛm no ne sɛ: Sɛ worekyerɛkyerɛ wo mma a, mfa ɔkwan koro so daa. Bɔ mmɔden dwinnwen akwan foforo ho. Kanyan wo mma no adwene, na ma mfe a wɔadi ntena w’adwenem. Ma adesua no nyɛ anigye, na ɛnhyɛ gyidi den. Agya bi kae sɛ: “Bɔ mmɔden sɛ wobɛfa ɔkwan foforo so akyerɛkyerɛ nneɛma bi a moasua ho ade pɛn mu.”\nNYA GYIDI NE ABOTARE NA BƆ MPAE\n16. Sɛ worekyerɛkyerɛ wo mma a, adɛn nti na ɛho hia sɛ wunya abotare? Kyerɛkyerɛ mu.\n16 Ehia sɛ yenya Onyankopɔn honhom na ama yɛn gyidi ayɛ den. (Gal. 5:22, 23) Egye bere ansa na aduaba bi anyin, saa ara nso na egye bere ansa na obi gyidi ayɛ den. Enti sɛ worekyerɛkyerɛ wo mma a, ebehia sɛ wunya abotare na wumia w’ani. Agya bi a ɔwɔ Japan a ɔwɔ mma baanu kae sɛ: “Me ne me yere nyaa bere pii maa yɛn mma. Efi wɔn mmofraase pɛɛ no, na me ne wɔn sua ade simma 15 da biara, gye nna a na yɛkɔ Kristofo nhyiam. Ná simma 15 a yɛde sua ade no ye ma yɛne wɔn nyinaa.” Ɔmansin sohwɛfo bi kyerɛwee sɛ: “Bere a meyɛ aberante no, na nsɛm pii kyere m’adwene, na na m’adwenem yɛ me nãã wɔ nneɛma pii ho, nanso manka ho asɛm ankyerɛ obiara. Bere kɔɔ so no, minyaa nneɛma a na ɛkyere m’adwene ne nea na m’adwenem yɛ me nãã wɔ ho no pii ho mmuae wɔ asafo nhyiam ase, abusua adesua ase, anaa bere a m’ankasa meresua ade. Ɛno nti na ɛho hia paa sɛ awofo kɔ so kyerɛkyerɛ wɔn mma no.”\nSɛ wobɛyɛ ɔkyerɛkyerɛfo a otu mpɔn a, ɛsɛ sɛ woma Onyankopɔn Asɛm da w’ankasa wo koma so (Hwɛ nkyekyɛm 17)\n17. Adɛn nti na awofo nhwɛso pa ho hia, na dɛn na awarefo bi ayɛ de ayɛ nhwɛso a ɛte saa ama wɔn mmabea?\n17 Ade baako a ɛho hia paa ne gyidi ho nhwɛso a wobɛyɛ. Wo mma bɛhwɛ nea woreyɛ, na ɔkwan biara so ɛbɛboa wɔn. Enti awofo, monkɔ so nhyɛ mo ankasa mo gyidi den. Momma mo mma nhu sɛ mugye di paa sɛ Yehowa wɔ hɔ. Sɛ awarefo bi a wɔwɔ Bermuda kɔ ahohia mu a, wɔne wɔn mma bɔ Yehowa mpae hwehwɛ akwankyerɛ, na wɔhyɛ wɔn mma no nkuran sɛ wɔn mu biara nso mmɔ mpae. Awarefo no ka sɛ: “Yɛka kyerɛ yɛn babea panyin no nso sɛ, ‘Fa wo ho to Yehowa so koraa, fa nsi ne ahokeka kɔ so yɛ Ahenni adwuma no, na nnwinnwen pii.’ Sɛ ɔyɛ saa na ohu nea efi mu ba a, ohu sɛ Yehowa reboa yɛn. Wei aboa no paa ma wabegye adi sɛ Onyankopɔn wɔ hɔ, na ɔno na ɔma wɔkyerɛw Bible no.”\n18. Asɛm a ɛho hia bɛn na ɛsɛ sɛ awofo hu?\n18 Asɛm no ne sɛ, ehia sɛ mmofra ankasa nya gyidi. Awofo, nea mubetumi ayɛ ne sɛ mubegu aba na moagugu so nsu. Onyankopɔn nkutoo na obetumi ama anyin. (1 Kor. 3:6) Enti, mommɔ mpae nhwehwɛ Onyankopɔn honhom, na monyere mo ho nkyerɛkyerɛ mo mma a wɔda mo koma so no. Sɛ moyɛ saa a, mubetumi anya ahotoso sɛ Yehowa behyira mo adwuma no so.—Efe. 6:4.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2016\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2016


Sirakusa Baabi A Wogyinaa Kakra Wɔ Paulo Akwantu Mu\nƆwɛn-Aban—Nea Adesua Nsɛm Wom | October 15, 2007\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hiri Motu Hungarian Igbo Indonesian Italian Japanese Korean Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nBƐYƐ mfe 1,948 a atwam ni no, hyɛn bi tu fii Malta supɔw a ɛwɔ Mediterranea ho de n’ani kyerɛɛ Italy. Ná hyɛn no agyiraehyɛde ne “Seu Mma,” anyame a na wobu wɔn sɛ wɔbɔ hyɛn mu adwumayɛfo ho ban no. Bible kyerɛwfo Luka ka sɛ hyɛn no ‘kogyinaa Sirakusa’ a ɛwɔ Sicily anafo apuei fam mpoano, na ‘wodii hɔ nnansa.’ (Asomafo Nnwuma 28:11, 12) Ná Aristarko ne ɔsomafo Paulo a wɔde no rekɔ Roma akodi n’asɛm no ka Luka ho wɔ hyɛn no mu.—Asomafo Nnwuma 27:2.\nSɛ wɔmaa Paulo sii wɔ Sirakusa a, yennim. Sɛ ɔno anaa wɔn a wɔka ne ho no sii a, dɛn na ɛbɛyɛ sɛ wohui?\nWɔ Helafo ne Romafo bere so no, na Sirakusa yɛ kurow titiriw te sɛ Atene ne Roma. Sɛnea atetesɛm kyerɛ no, Korintofo na wɔkyekyee kurow no bɛyɛ mfe 2,741 a atwam ni no. Sirakusa asi so pɛn, na ɛhɔ na wɔwoo nnipa bi a tete no wogyee din, a wɔn mu bi ne agorukyerɛwfo Epicharmus ne Archimedes a na ɔyɛ akontaabufo no. Bɛyɛ mfe 2,219 a atwam ni na Romafo no dii Sirakusa so nkonim.\nSɛ wokɔ kurow a ɛwɔ hɔ nnɛ yi mu a, ebetumi ama woahu sɛnea na Sirakusa te ho biribi wɔ Paulo bere so. Ná kurow no mu akyɛ abien—na ɔfã wɔ Ortygia supɔw ketewaa a ɛbɛyɛ sɛ ɛhɔ na hyɛn a na Paulo te mu no gyinae no so, ɛnna na ɔfã biako nso wɔ Italy asase ankasa so.\nƐnnɛ, sɛ wokɔ supɔw yi so a, wubetumi ahu asɔredan bi a akyɛ paa a ɛwɔ Sicily a wosii no sɛ Helafo dan no amamfo a ɛyɛ Apollo asɔredan a wosii no bɛyɛ mfe 2,500 a atwam ni no. Afei nso, asɔredan a wosi maa Atena bɛyɛ mfe 2,400 a atwam ni no adum wɔ hɔ, nanso akyiri yi, wosii asɔredan kɛse bi wɔ eyi so.\nƐnnɛ, kurow yi wɔ Italy asase ankasa so, baabi a wubetumi akɔhwɛ tetefo nneɛma a wɔatutu wɔ Neapolis. Helafo adehwɛbea bɛn beae yi kwan ano. Ɛyɛ Helafo adehwɛbea a ɛso paa no mu biako a ɛda so ara wɔ hɔ. Esiane sɛ na ani kyerɛ po no nti, na ɛyɛ beae a ɛyɛ fɛ. Romafo adehwɛbea kɛse a wosii bɛyɛ mfe 1,800 a atwam ni no nso wɔ baabi a tetefo nneɛma wɔ yi anafo fam. Ɛyɛ kurukuruwa te sɛ kesua, ne sorokɔ yɛ anammɔn 460, na ne trɛw yɛ anammɔn 390, na ɛyɛ Italy adehwɛbea a ɛsosõ paa no mu nea ɛto so abiɛsa.\nSɛ wunya hokwan kɔ Sirakusa a, wubetumi atra akongua bi a esi mpoano wɔ Ortygia no so, na woabue Asomafo Nnwuma 28:12 wɔ wo Bible mu, na woayɛ ɔsomafo Paulo a ɔte hyɛn no mu bere a ɛrekogyina hyɛn gyinabea a ɛwɔ ha no ho mfonini ahwɛ.\n[Nsɛm a wɔahyehyɛ/Asase mfonini wɔ kratafa 30]\n[Mfonini wɔ kratafa 30]\nHela adehwɛbea a ɛwɔ Sirakusa no amamfõ\nShare Share Sirakusa Baabi A Wogyinaa Kakra Wɔ Paulo Akwantu Mu\nw07 10/15 kr. 30\nƐsɛ sɛ Wudwen Nnɛ Nkutoo Ho?\nDwen Ɔkyena Nso Ho\nNsɛnnennen a Wodi so de Asɛmpa no Kɔma Afoforo\nFa W’ani Kyerɛ Kanea No\n“Kitifo Ahyɛn” Di Akɔneaba wɔ Po So\nSɛnea Wode W’ahonim Bɛyɛ Adwuma\nYedi Ahurusi sɛ ‘Ɔne Oguammaa No Adi Nkonim’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 15, 2007\nShare Share ƆWƐN-ABAN—NEA ADESUA NSƐM WOM October 15, 2007\nƆWƐN-ABAN—NEA ADESUA NSƐM WOM October 15, 2007


ሐዋርያት ሥራ 8 NASV – Asomafo 8 AKCB | Biblica\nሐዋርያት ሥራ 8 NASV – Asomafo 8 AKCB\nWɔtaa Akyidifo No Ma Wɔbɔ Ahwete\n1Saulo penee kum a wokum Stefano no so. Saa da no ara, wɔtaa agyidifo a wɔwɔ Yerusalem no maa wɔn nyinaa bɔɔ ahwete kɔɔ Yudea ne Samaria nsase so ma ɛkaa asomafo no nko ara. 2Onyamesurofo bi kɔfaa Stefano kosiee no. Wosuu no yiye. 3Esiane sɛ na Saulo pɛ sɛ ogu asafo no nti ɔkɔɔ afi mu kɔkyekyeree agyidifo mmarima ne mmea de wɔn guu afiase.\nFilipo Ka Asɛmpa No Wɔ Samaria\n4Agyidifo a na wɔabɔ ahwete no kaa asɛmpa no wɔ baabiara a wɔkɔe. 5Filipo kɔɔ Samaria kurow bi mu kɔkaa Agyenkwa no ho asɛm kyerɛɛ nnipa a na wɔwɔ hɔ no. 6Bere a nnipakuw no tee asɛm a Filipo reka na wohuu anwonwade a ɔyɛe no, wɔn nyinaa tiee no. 7Ahonhommɔne de nteɛteɛmu fii nnipa bebree mu. Saa ara na mmubuafo ne mpakye nso sɔre nantewee. 8Eyi nti anigye baa Samaria.\nSimon Nkonyaayifo No\n9Na ɔbarima bi te saa kurow yi mu a wɔfrɛ no Simon a ɔyɛ nkonyaayifo a esiane ne nkonyaayi no nti Samariafo pii gye no di. Na ɔyɛ obi a ɔhoahoa ne ho sɛ odi mu. 10Eyi maa nnipa a wɔwɔ kurow no mu no nyinaa gyee no too mu kae se, “Saa onipa yi ne Onyankopɔn tumi a wɔfrɛ no Ɔkɛse no.” 11Esiane ne nkonyaa a na oyi no nti, ɛmaa nnipa no nyinaa tu dii nʼakyi. 12Bere a saa nnipa yi gyee asɛmpa a Filipo ka faa Onyankopɔn ahenni ne Yesu Kristo din no ho dii no, wɔbɔɔ mmarima ne mmea nyinaa asu. 13Simon nso gye dii ma wɔbɔɔ no asu. Baabiara a Filipo kɔe no, Simon dii nʼakyi. Anwonwade a ohuu no maa ne ho dwiriw no.\n14Bere a asomafo a wɔwɔ Yerusalem no tee sɛ Samariafo agye Onyankopɔn asɛm no adi no, wɔsomaa Petro ne Yohane kɔɔ wɔn nkyɛn. 15Woduu hɔ no, wɔbɔɔ mpae maa agyidifo no sɛnea ɛbɛyɛ a Honhom Kronkron bɛba wɔn so, 16efisɛ saa bere no na asu kɛkɛ na wɔnam Awurade Yesu din so abɔ. Na Honhom Kronkron nnya mmaa wɔn so ɛ. 17Afei Petro ne Yohane de wɔn nsa guguu wɔn so maa Honhom Kronkron baa wɔn so.\n18Simon huu sɛ asomafo no nsa a wɔde guguu wɔn so no na ɛma wonyaa Honhom Kronkron no, ɔmaa Petro ne Yohane sika srɛɛ sɛ, 19“Momma me saa tumi yi bi na obiara a mede me nsa begu no so no anya Honhom Kronkron no bi.”\n20Petro ka kyerɛɛ no se, “Nnome nka wo ne wo sika nyinaa, efisɛ wususuw sɛ wubetumi de sika atɔ Onyankopɔn akyɛde no. 21Wunni kyɛfa biara wɔ yɛn dwumadi yi mu, efisɛ wo koma mu ntew wɔ Onyankopɔn anim. 22Sakra wʼadwene fi wo bɔne yi ho na bɔ mpae srɛ Onyankopɔn sɛ ɔmfa wo bɔne nkyɛ wo. 23Mihu sɛ anibere bɔne ahyɛ wo koma mu ama bɔne afa wo nnommum.”\n24Simon srɛɛ Petro ne Yohane se, “Mommɔ mpae mma me na saa nnome yi mu biara amma me so.”\n25Ansa na Petro ne Yohane redu Yerusalem no, wɔkaa asɛmpa no wɔ Samaria nkuraa bebree ase.\nFilipo Ne Etiopiani No\n26Awurade bɔfo ka kyerɛɛ Filipo se, “Sɔre siesie wo ho kɔ anafo kwan a efi Yerusalem kɔ Gasa no so.” 27Bere a Filipo rekɔ no, ohyiaa Etiopiani piamni bi a ɔyɛ Etiopiahemmea Kandake dabeni8.27 Dabeni: Obi a ɔhwɛ ɔhene anaa ɔhemmea nnabea ne nʼahode so.. Na saa onipa yi akɔ asɔre wɔ Yerusalem, 28a na ɔte ne teaseɛnam mu resan akɔ fie. Na ɔrekenkan Odiyifo Yesaia nhoma no. 29Honhom Kronkron ka kyerɛɛ Filipo se, “Twiw bɛn no.”\n30Filipo yɛɛ ntɛm kɔɔ teaseɛnam no ho na ɔtee sɛ ɔrekenkan Odiyifo Yesaia nhoma no, obisaa se, “Wote nea worekenkan yi ase ana?”\n31Piamni no buaa no se, “Mɛyɛ dɛn na mate ase? Gye sɛ obi kyerɛ me ase.” Afei ɔka kyerɛɛ Filipo se ɔmforo mmɛtena ne nkyɛn wɔ ne teaseɛnam no mu.\n32Na piamni no rekenkan saa Kyerɛwsɛm yi:\n“Ɔte sɛ oguamma a wɔrekokum no.\nSɛnea oguamma yɛ komm wɔ ne nwitwitwafo anim no,\nsaa ara na wammue nʼano.\n33Nʼanimguase mu, wannya odimafo.\nNa hena na ɔbɛka nʼasefo ho asɛm?\nEfisɛ woyii no fii asase yi so.”\n34Piamni no bisaa Filipo se, “Odiyifo no reka nʼankasa ho asɛm anaa obi foforo ho asɛm?” 35Filipo nam saa asɛm no so kaa nsɛmpa a ɛfa Yesu ho no kyerɛɛ no.\n36Wɔrekɔ no woduu asu bi ho. Piamni no ka kyerɛɛ Filipo se, “Nsu ni. Dɛn na esiw wo kwan sɛ wobɔ me asu?” 37Filipo ka kyerɛ no se, “Sɛ wufi wo koma mu gye di a, mɛbɔ wo asu.” Piamni no buaa no se, “Migye di. Migye di sɛ Yesu Kristo yɛ Onyankopɔn Ba.” 38Piamni no hyɛ maa teaseɛnam no gyinae. Ɔne Filipo kɔɔ asu no ho ma ɔbɔɔ no asu. 39Wofi nsu no mu no, Onyankopɔn Honhom hwim Filipo fii piamni no nkyɛn kɔe. Wanhu Filipo bio de, nanso ɔde anigye toaa nʼakwantu no so. 40Filipo kopuee Asoto kɔɔ so kaa asɛmpa no wɔ nkurow no mu kosii sɛ okoduu Kaesarea.\nAKCB : Asomafo 8


Hesekiel 42 | Intanɛt So Bible| Wiase Foforɔ Nkyerɛaseɛ\n42 Afei ɔde me fii adi+ faa atifi fam+ baa akyi hɔ adiwo hɔ. Na ɔde me baa adidibea+ a ɛwɔ baabi a atew ne ho+ no anim, ɔdan a ɛwɔ atifi fam no anim no. 2 Ɔfã a ne ntwemu yɛ basafa ɔha no anim na atifi kwan no da, na ne tɛtrɛtɛ yɛ basafa aduonum. 3 Mfinimfini hɔ adiwo+ no fã a ɛyɛ basafa aduonu no anim ne akyi adiwo no abo nsɛwee+ no anim na adan a ɛtoa so abiɛsa no abrannaa+ a ɛne wɔn ho di nhwɛanim no wɔ. 4 Na ɔkwan bi da adidibea no anim a ne tɛtrɛtɛ yɛ basafa du wɔ fie no mu,+ ne ɔkwan foforo basafa biako. Na apon no ano kyerɛ atifi fam. 5 Adidibea a ɛwɔ soro no mu susua, efisɛ abrannaa a ɛda ɔdan no anim no sõ sen ase ne mfinimfini de no. 6 Adan no toa so abiɛsa,+ na enni adum te sɛ adiwo adum no. Ne saa nti, na wɔatwe adan a ɛwɔ soro no kɔ akyi sen ase ne mfinimfini de no. 7 Ná wɔde abo ato ɔfasu wɔ akyi hɔ a ɛbɛn adidibea a ɛkyerɛ akyi hɔ adiwo no, na na ɛwɔ adidibea foforo no anim. Na ne ntwemu yɛ basafa aduonum. 8 Adidibea a ɛkyerɛ akyi hɔ adiwo no ntwemu yɛ basafa aduonum, na nea ɛkyerɛ asɔrefie no yɛ basafa ɔha. 9 Sɛ obi fi akyi hɔ adiwo hɔ reba adidibea hɔ a, ɔbɛfa ɔkwan a ɛwɔ ase hɔ no so, wɔ apuei fam. 10 Ná adidibea+ wowɔ adiwo no ho fasu a ɛkyerɛ apuei fam no, ne tɛtrɛtɛ mu, baabi a atew ne ho+ ne ɔdan no anim. 11 Ná ɔkwan bi da anim te sɛ nea ɛwɔ adidibea a ɛkyerɛ atifi fam+ ho no, na ne nyinaa ntwemu ne ne tɛtrɛtɛ yɛ pɛ; baabi a wɔfa fi adi ne ne nsusuwso ne n’akwan nyinaa sesɛ. 12 Sɛnea adidibea no kwan a ɛkyerɛ anafo fam te no, saa ara na ɔkwan a ɛda ɔfasu a ɛkyerɛ apuei fam ho no te, ɔkwan a wɔfa so ba mu no.+ 13 Na ɔka kyerɛɛ me sɛ: “Adidibea a ɛwɔ atifi ne adidibea a ɛwɔ anafo a ɛkyerɛ baabi a atew ne ho+ no yɛ adidibea kronkron. Ɛhɔ na asɔfo a wɔba Yehowa anim+ no di akronkronne mu ade kronkron no.+ Na ɛhɔ na wɔde akronkronne mu ade kronkron ne nneɛma a wɔde bɛbɔ aduan afɔre ne bɔne ho afɔre ne asodi afɔre no gu, efisɛ ɛhɔ yɛ kronkron.+ 14 Na sɛ asɔfo no ba mu a, wɔremfi kronkronbea hɔ nkɔ akyi hɔ adiwo hɔ, mmom wɔde wɔn ntade a wɔde som+ no begu hɔ, efisɛ ɛyɛ kronkron. Na sɛ wɔne nnipa no wɔ nkitahodi bi a, wɔbɛhyɛ ntade foforo+ akɔ wɔn nkyɛn.” 15 Afei bere a osusuw fie a ɛwɔ mfinimfini no wiei no, ɔde me faa ɔpon a anim kyerɛ apuei+ fam no mu fii adi, na osusuw ɛhɔ nyinaa. 16 Ɔde demmire susuw apuei fam. Osusuw hɔ nyinaa hyiae, na na ɛyɛ demmire+ ahanum. 17 Bere a ɔde demmire susuw atifi fam no, onyaa ahanum wɔ ho nyinaa. 18 Osusuw anafo fam no, onyaa demmire ahanum. 19 Afei ɔkɔɔ atɔe fam de demmire kosusuwii, na onyaa ahanum. 20 Osusuw afã anan no nyinaa, na na ɔfasu atwa ho nyinaa ahyia;+ ne ntwemu, demmire ahanum, na ne tɛtrɛtɛ nso demmire ahanum.+ Ɛkyɛɛ nea ɛyɛ kronkron ne nea ɛnyɛ kronkron no mu.+


Nnwom 76 - Nkwa Asem (NA-TWI) | Biblica\nNnwom 76 - Nkwa Asem (NA-TWI)\n1Wonim Onyankopɔn wɔ Yuda. Wɔhyɛ ne din anuonyam wɔ Israel. 2 Ɔwɔ ofi wɔ Yerusalem; ɔte Sion Bepɔw so. 3 Ɛhɔ na obubuu atamfo agyan, wɔn kyɛm, wɔn nkrante ne wɔn akode nyinaa.\n4 O Onyankopɔn, w’anuonyam so! Wufi mmepɔw no a wudii w’atamfo so no so reba wo tumi so. 5 Woagye wɔn asraafo akokoduru no ho nneɛma nyinaa ama wɔada awufo nna. Wɔn ahoɔden ne wɔn nyansa nyinaa yɛɛ kwa. 6 Wobɔɔ wɔn hu no, O Yakob Nyankopɔn, apɔnkɔ no ne wɔn sotefo nyinaa wuwui. 7 Na wo Awurade de, obiara suro wo. Sɛ wo bo fuw a, obi ntumi nnyina w’anim. 8 Wubu atɛn fi soro; wiase suroe na ɛyɛɛ dinn, 9 bere a wosɔre buu atɛn a wode gyee wɔn a wɔhyɛ wɔn so no no. 10 Nnipa abufuw de ayeyi a ɛdɔɔso brɛɛ wo. Wɔn a wɔanwu ɔko no mu no, bɛhyɛ wo fa no nyinaa bi.\n11 Nea wode ahyɛ Awurade wo Nyankopɔn bɔ no, fa ma no. Aman a mobɛn nyinaa mommrɛ no akyɛde. 12 Onyankopɔn ma nnipa suro no; ɔbrɛ ahenemma ahantanfo ase, na ɔbɔ ahene akɛse hu.\nNA-TWI : Nnwom 76


“Mihui, Nanso Mante Ase” | Asetenam Nsɛm\nKENKAN WƆ Afrikaans Albanian Amharic Arabic Argentinean Sign Language Armenian Aymara Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Italian Sign Language Japanese Japanese Sign Language Kikuyu Kinyarwanda Kirghiz Korean Latvian Lingala Lithuanian Luo Malagasy Mexican Sign Language Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Spanish Sign Language Sranantongo Swahili Swedish Tagalog Telugu Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\n“Mihui, Nanso Mante Ase”\nOlivier Hamel anom asɛm\nAfe 1975 mu na me maame hui sɛ ɛbɛyɛ sɛ biribi haw me; saa bere no, na madi mfe abien. Ná meda me maame nsa so na n’adamfo bi gyaa biribi a emu yɛ duru hwee fam. Me maame hui sɛ mankeka me ho koraa. Midii mfe abiɛsa no, na mintumi nkasae. Afei dɔkota bi kaa awerɛhosɛm bi kyerɛɛ m’abusuafo ma wɔyɛɛ basaa. Ɔka kyerɛɛ wɔn sɛ meyɛ mum!\nNá meyɛ akwadaa ketekete na m’awofo gyaee aware, enti me maame nko ara na ɔhwɛɛ me ne me nuanom a aka no, mmarima baanu ne ɔbea biako. Ɛnnɛ, sɛnea wɔkyerɛ mmofra a wɔyɛ mum ade wɔ France no, kan no na ɛnte saa; sɛnea na wɔkyerɛ wɔn ade saa bere no maa mmofra no brɛe dodo. Ne nyinaa mu no, efi me mmofraase no, minyaa hokwan bi a emumfo bebree annya. Ma menkyerɛkyerɛ mu.\nBere a na madi bɛyɛ mfe anum\nBere bi, na akyerɛkyerɛfo pii gye di sɛ nea ɛbɛboa mmofra a wɔyɛ mum ne sɛ wɔbɛhwɛ nkurɔfo a wɔrekasa ano na ama wɔahu nea wɔreka. France na metena nyinii, na ɛhɔ mpo de, na wɔmma kwan koraa sɛ wɔbɛkyerɛ mum kasa wɔ sukuu. Sɛ wɔrekyerɛ ade wɔ sukuu a, na wɔkyekyere emumfo nkwadaa no bi nsa bɔ wɔn akyi.\nMeyɛ abofra no, na mede mmere pii kɔ kasa ho nimdefo bi nkyɛn ma ɔkyerɛ me sɛnea yɛkasa. Ná oso m’apantan anaa me ti, na ɔhyɛ me ma meka biribi, nanso na mente nea meka no. Meka a, na wama maka bio mpɛn pii. Ná mintumi ne mmofra foforo nni nkitaho. Saa bere no, mihuu amane paa.\nMidii mfe asia no, wɔde me kɔtoo sukuu bi mu. Ɛno ne bere a edi kan a me ne mmofra foforo a wɔyɛ mum hyiae. Ɛhɔ nso, na wɔabara mum kasa. Sɛ yɛde yɛn nsa kasa a, na wotumi kyekyere yɛn nsa anaa wɔtwe yɛn tiri nhwi de twe yɛn aso. Nanso, na yɛn ara yɛwɔ kwan bi a yɛfa so de yɛn nsa kasa a obiara nhu. Afei de, na me ne mmofra foforo tumi bɔ nkɔmmɔ. Mfe anan a edi hɔ no de, na ɛyɛ anigye bere ma me.\nNanso, midii mfe du no, woyii me kɔɔ sukuu foforo bi mu a ɛhɔ de na mmofra no nyɛ mum. Ɛyɛɛ me sɛ mmofra a wɔyɛ mum nyinaa awuwu ama aka me nko ara wɔ wiase, enti ebubuu me pasaa! Na adɔkotafo no suro sɛ anhwɛ a megyae mmɔden a merebɔ sɛ mesua kasa no, enti wotuu m’abusuafo fo sɛ obiara nnsua mum kasa na wɔmmma me ne mmofra foforo a wɔyɛ mum nso mmmɔ. Da bi yɛkɔɔ emumfo dɔkota bi nkyɛn, na mihui sɛ nhoma bi a wɔde sua mum kasa da ne pon so. Bere a mihuu mfonini a ɛwɔ nhoma no akyi no, mede me nsa kyerɛɛ so sɛ, “Mepɛ!” Ɛhɔ ara na dɔkota no faa nhoma no siei. *\nME BIBLE SUA AHYƐASE\nMe maame bɔɔ mmɔden de Bible tetee yɛn. Ná ɔde yɛn kɔ Kristofo nhyiam a Yehowa Adansefo yɛ no bi; ná wɔyɛ wɔ Mérignac a ɛbɛn Bordeaux. Meyɛ abofra no, sɛ mekɔ nhyiam no a, na mente nneɛma ase papa. Nanso, na asafo no mufo taa bɛtena me nkyɛn mmiako mmiako kyerɛw nea ɛrekɔ so no ma me. Sɛnea na wɔdɔ me na wodwen me ho no kaa me koma paa. Ná me maame ne me sua Bible wɔ fie, nanso na menhyɛ da nte nneɛma ase papa. Metee nka sɛ odiyifo Daniel; bere a ɔbɔfo bi de nkɔmhyɛ bi maa no no, ɔkae sɛ: “Metee, nanso mante ase.” (Daniel 12:8) Me fam de, “Mihui, nanso mante ase.”\nNe nyinaa akyi no, Bible mu nokware wuraa me mu nkakrankakra. Nea metee ase no de, mede siei, na meyeree me ho de bɔɔ me bra. Mehwɛɛ nkurɔfo suban nso suasuaa wɔn. Ɛho nhwɛso bi ne sɛ, Bible ka sɛ ɛsɛ sɛ yenya abotare. (Yakobo 5:7, 8) Ná mente saa asɛm no ase. Nanso, bere a mehwɛɛ sɛnea me nuanom Kristofo wɔ abotare no, ɛma metee ase. Anokwa, Kristofo asafo no aboa me paa.\nAWERƐHOW DANEE ANIGYE\nStéphane boaa me ma metee Bible ase\nBere a merenyin no, da koro mihuu mmabun bi a wɔyɛ mum a wɔde mum kasa rebɔ nkɔmmɔ. Me ne saa mmabun no bɔe, na mifii ase suaa Franse mum kasa no, nanso mamma obiara ahu sɛ me ne wɔn bɔ. Metoaa so kɔɔ Kristofo nhyiam ahorow no, na Ɔdansefo aberante bi a wɔfrɛ no Stéphane kaa me bataa ne ho. Ɔbɔɔ mmɔden sɛ ɔne me bɛbɔ nkɔmmɔ, na ɛma mepɛɛ n’asɛm paa. Nanso, na awerɛhosɛm bi nam kwan so reba. Stéphane ankɔ sraadi, enti wɔde no kɔtoo afiase. Asɛm no bubuu me pasaa! Stéphane kɔe no, m’abam bui araa ma afei migyaee Kristofo nhyiam koraa ne sa.\nAbosome 11 akyi no, woyii Stéphane ma ɔsan baa fie. Bere a Stéphane baa fie no, ofii ase de mum kasa ne me bɔɔ nkɔmmɔ; bɛhwɛ anigye! Ɛyɛɛ me nwonwa paa! Ɛyɛɛ dɛn na Stéphane tee kasa no? Osuaa Franse mum kasa no wɔ afiase hɔ. Bere a merehwɛ sɛnea Stéphane reyɛ ne nsa ne n’anim no, m’ani gyei, efisɛ mihui sɛ menya so mfaso pii.\nAFEI DE MEBƐTEE BIBLE ASE\nStéphane fii ase ne me suaa Bible. Saa bere no na mifii ase tee Bible mu nneɛma a na masua no ase yiye. Bere a meyɛ abofra no, na metaa hwɛ mfonini a ɛwɔ yɛn Bible ho nhoma ahorow no mu. Sɛ mehwɛ nnipa a wɔwɔ mfonini no mu a, na midwen ho yiye ma ɛka m’adwene mu. Na minim Abraham, “n’aseni” no ne “nnipakuw kɛse” no ho nsɛm, nanso bere a wɔde mum kasa kyerɛkyerɛɛ mu kyerɛɛ me no, saa bere no na metee ase paa. (Genesis 22:15-18; Adiyisɛm 7:9) Ɛdaa adi pefee sɛ manya kasa a mepɛ, kasa a ɛka me koma.\nAfei a mekɔ Kristofo nhyiam a na mete ase no, ɛkaa me koma, na ɛma mepɛe sɛ minya nimdeɛ bebree. Stéphane boaa me ma metee Bible ase kɛse, na afe 1992 mu no, mebɔɔ asu de kyerɛe sɛ mahyira me nkwa so ama Yehowa Nyankopɔn. Nanso, esiane sɛ me mmofraberem mantumi ne nkurɔfo ammɔ nkɔmmɔ nti, nkɔso a minyae nyinaa akyi no, na mintumi nka me ho nkɔ nnipa ho papa.\nNÁ MEFƐRE ADE\nEduu baabi no, wɔde emumfo kakra a na yɛwɔ hɔ no kɔkaa asafo bi a ɛwɔ Pessac a ɛbɛn Bordeaux no ho. Ɛno boaa me paa, na ɛma minyaa nkɔso ntɛmntɛm. Ɛwom, na ɛyɛ den sɛ me ne afoforo bedi nkitaho, nanso me namfonom a wotumi kasa no hwɛ hui sɛ wɔbɛma mate biribiara a ɛrekɔ so ase. Awarefo bi a wɔfrɛ wɔn Gilles ne Elodie bɔɔ mmɔden sɛ wɔne me bɛbɔ nkɔmmɔ. Na wɔtaa frɛ me ma me ne wɔn kodidi anaa yɛkɔnom kɔfe bere a yɛapɔn Kristofo nhyiam, enti yɛbɛyɛɛ nnamfo paa. Ɛyɛ me anigye paa sɛ me ne nnipa a wosuasua Onyankopɔn dɔ rebɔ!\nMe yere Vanessa aboa me paa\nSaa asafo no mu na mihyiaa ɔbea hoɔfɛfo Vanessa. Sɛnea odwen nnipa ho na ɔnsa nnipa mu no ma mepɛɛ n’asɛm. Wamma mum a meyɛ no anhaw no; ɔfaa no sɛ hokwan a ɔde besua sɛnea ɔne emumfo bɛbɔ nkɔmmɔ. Mepɛɛ n’asɛm na yɛwaree afe 2005. Ná menyɛ ade wɔ nkɔmmɔbɔ mu, nanso Vanessa aboa me ama mayɛ ho adwuma ma enti seesei fɛre no so atew ma mitumi bɔ nkɔmmɔ kakra. M’ani sɔ mmoa a ɔde boa me ma meyɛ m’asɛde no.\nYEHOWA MAA ME AKYƐDE FOFORO\nAfe a yɛwaree no, saa bere no ara na wɔfrɛɛ me sɛ mimmedi bosome biako wɔ France Yehowa Adansefo adwumayɛbea a ɛwɔ Louviers no na wɔnkyerɛ me sɛnea wɔkyerɛ nsɛm ase. Mfe kakra a atwam no, na Yehowa Adansefo adwumayɛbea no ani abere denneennen sɛ wɔbɛyɛ video pii wɔ Franse mum kasa mu. Nanso esiane sɛ na ɛbɛyɛ adwuma kɛse nti, na kasa asekyerɛfo no hia mmoa.\nMede Franse mum kasa rekyerɛkyerɛ Bible mu\nMe ne Vanessa nyinaa tee nka sɛ ɛyɛ nhyira kɛse ne akyɛde kɛse a efi Yehowa Nyankopɔn nkyɛn sɛ mɛkɔ akɔsom wɔ adwumayɛbea hɔ, nanso nsɛm pii baa me tirim. Sɛ yɛkɔ a, emumfo a yɛanya wɔn no bɛyɛ dɛn? Yɛn fie no nso yɛbɛyɛ no dɛn? Sɛ yɛkɔ hɔ nso a, Vanessa benya adwuma wɔ hɔ ni? Yehowa dii yɛn haw no nyinaa ho dwuma maa yɛn kama. Metee nka sɛ Yehowa dɔ yɛn na ɔdɔ emumfo nyinaa nso.\nANUANOM BOAA ME\nKasa asekyerɛ adwuma a mekɔyɛe no nti, biribiara a yɛyɛ de boa emumfo wɔ Onyankopɔn som mu no, mete ase paa. Afei nso, m’ani gye paa sɛ anuanom a me ne wɔn yɛ adwuma no bɔ mmɔden biara sɛ wɔne me bɛbɔ nkɔmmɔ. Mum kasa kakra a wosua ne sɛnea wɔyere wɔn ho ne me bɔ nkɔmmɔ no, ɛka me koma. Ɛmma mente nka koraa sɛ matom. Wɔyɛ saa nneɛma no de kyerɛ sɛ wɔdɔ me, na ɛma mihu sɛ biakoyɛ soronko bi wɔ Yehowa nkurɔfo mu.—Dwom 133:1.\nMereyɛ adwuma wɔ baabi a wɔkyerɛ kasa ase wɔ adwumayɛbea hɔ\nMeda Yehowa ase sɛ daa ɔma minya obi a ɔboa me wɔ Kristofo asafo no mu. Meda Yehowa ase nso sɛ wama matumi ayɛ biribi kakra aboa me nuanom emumfo ama wɔasua Ɔbɔadeɛ a ɔwɔ dɔ no ho ade na wɔatumi abɛn no. Mehwɛ kwan sɛ da bi bɛba a obiara betumi ne ne yɔnko abɔ nkɔmmɔ a biribiara nsiw yɛn kwan, na yɛn nyinaa ayɛ abusua biako aka “kasa kronn,” kyerɛ sɛ, Yehowa Nyankopɔn ne n’atirimpɔw ho nokwasɛm.—Sefania 3:9.\n^ nky. 9 Afe 1991 na France aban no maa kwan sɛ wɔmfa mum kasa nkyerɛ mmofra a wɔyɛ mum ade wɔ sukuu.\nAsetenam Nsɛm: “Mihui, Nanso Mante Ase”


Atemmufo 16 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hiligaynon Hindi Hungarian Igbo Iloko Indonesian Isoko Italian Japanese Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Lingala Lithuanian Luganda Luvale Macedonian Malagasy Malay Malayalam Maltese Myanmar Nepali Norwegian Ossetian Otetela Pangasinan Persian Polish Portuguese Portuguese (Portugal) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Tetun Dili Thai Tigrinya Tok Pisin Tongan Tshiluba Tsonga Tswana Turkish Tuvaluan Twi Ukrainian Uzbek Vietnamese Waray-Waray Xhosa Yoruba Zulu\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21\n16 Da bi Samson kɔɔ Gasa+ kohuu ɔbea aguaman bi wɔ hɔ, na ɔkɔɔ ne nkyɛn.+ 2 Afei wɔbɔɔ Gasafo amanneɛ sɛ: “Samson aba ha.” Enti wotwaa ne ho hyiae+ tɛw no anadwo mũ nyinaa wɔ kurow no pon ano.+ Na wɔyɛɛ komm anadwo no kae sɛ: “Sɛ anim tetew ara pɛ a, yebekum no.”+ 3 Nanso Samson daa hɔ kosii ɔdasum, na ɔsɔre kotuu kurow no pon+ ne n’adum abien no ne n’adaban nyinaa, na ɔde too ne mmati+ foro kɔɔ bepɔw a ɛwɔ Hebron+ anim no so. 4 Ɛno akyi no, n’ani begyee ɔbea bi a wɔfrɛ no Delila+ ho wɔ Sorek bon mu. 5 Afei Filistifo ahene+ no baa ɔbea no nkyɛn bɛka kyerɛɛ no sɛ: “Daadaa+ no na hu dekode a n’ahoɔden kɛse no fi mu, ne nea yɛde benya no ne nea yɛde bɛkyekyere no adi no so. Na yɛn mu biara bɛma wo nnwetɛbona apem ne ɔha.”+ 6 Bere bi akyi no, Delila bisaa Samson sɛ: “Mesrɛ wo, kyerɛ me dekode a w’ahoɔden kɛse no fi mu, na dɛn na sɛ obi de kyekyere wo a, obetumi adi wo so?”+ 7 Ɛnna Samson ka kyerɛɛ no sɛ: “Sɛ wɔde nhama+ momono ason a ɛnwoe kyekyere me a, megurow na mayɛ sɛ onipa biara.” 8 Enti Filistifo ahene+ no de nhama momono a ɛnwoe ason brɛɛ no, na ɔde kyekyeree no. 9 Saa bere yi na mmarima bi tetɛw ɔbea no dan mu,+ na ɔka kyerɛɛ no sɛ: “Samson, Filistifo+ no reba wo so!” Na ɔtew nhama no mu abien te sɛ asaawa a ogya aka ma emu atew abien.+ Enti wɔanhu faako a n’ahoɔden no fi.+ 10 Ɛnna Delila+ ka kyerɛɛ Samson sɛ: “Hwɛ, woredi me ho fɛw, na wompɛ sɛ woka nokware kyerɛ me.+ Mesrɛ wo, kyerɛ me dekode a wobetumi de akyekyere wo.” 11 Na ɔka kyerɛɛ no sɛ: “Sɛ wɔde ntampehama foforo a wɔmfa nyɛɛ hwee da kyekyere me a, megurow na mayɛ sɛ onipa biara.” 12 Enti Delila faa ntampehama de kyekyeree no, na ɔkae sɛ: “Samson, Filistifo no reba wo so!” Saa bere yi nyinaa na mmarima no tetɛw dan no mu.+ Na Samson tew mu abien te sɛ asaawa bi.+ 13 Afei Delila ka kyerɛɛ Samson sɛ: “Woda so ara redi me ho fɛw, na wompɛ sɛ woka nokware kyerɛ me.+ Kyerɛ me ade a wobetumi de akyekyere wo.”+ Na ɔka kyerɛɛ no sɛ: “Fa ahama+ nwene me ti so mmɛsa ason no bom.” 14 Enti ɔde akoroteaa bɔɔ mu na ɔka kyerɛɛ no sɛ: “Samson, Filistifo no reba wo so!”+ Na onyanee, na oyii akoroteaa ne ahama no. 15 Afei ɔka kyerɛɛ no sɛ: “Wosɔre a wuse, ‘Medɔ wo,’+ nanso wo koma nni me ho. Mprɛnsa ni a woadi me ho fɛw, na wonkyerɛɛ me baabi a w’ahoɔden yi nyinaa fi.”+ 16 Na ɔde asɛm no guan ne ho+ daa ma ne kra ho yeraw no, na onyaa owu mpo a anka ɔpɛ.+ 17 Enti afei ɔkaa ne komam+ nsɛm nyinaa kyerɛɛ no sɛ: “Oyiwan+ nkaa me ti da, efisɛ mifi me maame yafunu mu+ ara pɛ na mebɛyɛɛ Nasirini maa Onyankopɔn. Sɛ miyi me ti nhwi a, m’ahoɔden nyinaa bɛkɔ, na megurow na mayɛ sɛ nnipa a wɔaka nyinaa.”+ 18 Bere a Delila hui sɛ waka ne komam nsɛm nyinaa akyerɛ no no, ntɛm ara na ɔsoma kɔfrɛɛ Filistifo ahene+ no, na ɔka kyerɛɛ wɔn sɛ: “Mommra, na waka ne komam nsɛm nyinaa akyerɛ me.”+ Enti Filistifo ahene no baa ne nkyɛn de sika no brɛɛ no.+ 19 Afei ɔdedaa no wɔ ne srɛ so. Na ɔfrɛɛ ɔbarima bi ma obetwitwaa mmɛsa ason no fii ne ti so, na ɔbea no fii ase hyɛɛ no so. Na n’ahoɔden fii ase kɔe. 20 Afei ɔkae sɛ: “Samson, Filistifo no reba wo so!” Enti onyanee na ɔkae sɛ: “Mefi adi sɛ kan no+ akɔwosow me ho.” Nanso na onnim sɛ Yehowa atwe ne ho afi ne ho.+ 21 Enti Filistifo no kyeree no tutuu n’aniwa,+ na wɔde no kɔɔ Gasa+ de kɔbere nkɔnsɔnkɔnsɔn+ abien guu no. Na wɔma ɔyam+ awi wɔ afiase.+ 22 Nanso bere a woyii ne ti nhwi no ankyɛ biara na efii ase fuw pii.+ 23 Na Filistifo ahene no hyiae, na wɔbɔɔ afɔre kɛse maa wɔn nyame Dagon,+ na wogyee wɔn ani kae sɛ: “Yɛn nyame de yɛn tamfo Samson ahyɛ yɛn nsa!”+ 24 Bere a ɔman no huu no no wɔhyɛɛ wɔn nyame no anuonyam,+ na wɔkae sɛ: “Yɛn nyame de yɛn tamfo no ahyɛ yɛn nsa,+ nea ɔsɛe yɛn asase+ na okunkum yɛn nkurɔfo pii no.”+ 25 Bere a wɔn ani agye+ no, wɔkae sɛ: “Monkɔfa Samson mmra na ommegyigye yɛn ani.”+ Na wɔkɔfaa Samson fii afiase bae sɛ ommegoru nkyerɛ wɔn;+ na wɔde no gyinaa adum no ntam. 26 Ɛnna Samson ka kyerɛɛ abarimaa a okura ne nsam no sɛ: “Ma minso adum a ɔdan yi gyina so no mu na memfa me ho ntweri.” 27 (Saa bere yi na mmarima ne mmea ahyɛ fie hɔ mã a Filistifo ahene nyinaa wɔ hɔ bi;+ ná mmarima ne mmea bɛyɛ mpem abiɛsa wɔ ɔdan no atifi rehwɛ Samson bere a ɔregyigye wɔn ani no.)+ 28 Afei Samson+ srɛɛ Yehowa+ sɛ: “Nokware Nyankopɔn Yehowa, Awurade Tumfoɔ, mesrɛ wo kae me+ na hyɛ me den+ saa bere yi nkutoo, na mintua Filistifo ka, m’aniwa abien yi mu biako ho.”+ 29 Afei Samson susoo adum abien a ɛwɔ mfinimfini a ɔdan no gyina so no mu, ne nifa kura biako mu na ne benkum kura biako nso mu. 30 Na Samson kae sɛ: “Me kra ne Filistifo yi nwu.”+ Afei ɔde n’ahoɔden nyinaa kuntun ne mu, na ɔdan no dwiriw guu ahene no ne nnipa a wɔwɔ hɔ nyinaa so.+ Enti nnipa a okum wɔn ne wuda dɔɔso sen wɔn a okum wɔn ne nkwa nna mu.+ 31 Akyiri yi ne nuanom ne ne papa fiefo bɛfaa no kosiee no wɔ ne papa Manoa+ amusiei wɔ Sora+ ne Estaol+ ntam. Obuu Israel atɛn mfe aduonu.+